text:
शिव कुमार झा 'टिल्लू' केर किछु गीत
१). वसंत मे अभिसार
एलथि पाहुन वसंत
कत' छथि हमर कंत!
अभि-स्वागत लेल नयना पसारि बैसलहुँ
सिनेह उपटल की मोने मे मारि बैसलहुँ...
भाव भौतिक लग क्षीण
धनक सेज कोना नीन !
हुनक प्रेम छनि.. व्यापार
सिनेह लागनि...... उधार
काढ़ल कांचन सँ आँचर सम्हारि बैसलहुँ...
एहि अभिसारक अर्थ
अर्थयुग मे अछि व्यर्थ
रति अर्पण बेकार
रमा पसरलि बजार
हिया माने ने तैयो थथमारि बैसलहुँ...
यज्ञ सिया बिनु हेतै
कनक मूरति एतै
राधा वृन्दावन नाच
कृष्ण गीता केर बाँच
पौरुख धर्मक लग अपना के हारि बैसलहुँ...
आर्य रक्षहि वैराग
धम्म कांता केर त्याग
ध्रुव वचनक ने मोल
मौन ! अर्चनाक बोल
कर्म साधक पथ नोर सँ बहारि बैसलहुँ...
नारी एक्के दिशि ध्यान
राखब सावित्री मान
कत' प्रियतम अकान
वसंत चढ़लै अवसान
श्रीङ्ग सरसक आवरण केँ उतारि बैसलहुँ...
२). ई अंतिम चिठ्ठी अहाँक नाम
यौ-यौ वसंत फेरो घुरि आउ
पछवा कें पुरवा सन सिहकाउ
नवका कोमल अहिवातक संग
पुरना पुरहरि मे दीप जराऊ ...
अछि राग सिनेहक मिलन एत'
एही ठां भोगक अनुरागी
सभ सुरभि सुगंधक बात करथि
नवयौवन हो वा वैरागी
भासल किछु पिरही बीच लहरि
हुनको हमरे संग कात लगाउ...
अछि बाहुबलक सम्बल जग मे
हमर बल शांतिक संदेशी
इन्द्रधनुष जकाँ साकार लिप्त
एक्के पाँति बैसल विविध भेशी
टूटय नहि कखनो घौर हमर
एकटा मधुलस्सा एहेन बनाउ ...
ई अंतिम चिट्ठी अहाँक नाम
हमराक बाद केँ ध्यान देत
मधुरी उपवन हुअए आर दीब
गप्प छोट बूझि केँ ज्ञान देत
अचकेमे उपवन सांसल लागय
पुनि सिनेह सुवासित वात बहाउ ...
३). मोरंग सँ मऊ धरि एक बनाउ
सुनू औ मीत
प्रीतिक संगीत
अपन संस्कृति केर अलख जगाउ
कर्ण संग विदुर
भीष्म एक्के सुर
दिक्भ्रम मे नहिये छिड़िआउ...
हमरे गज आ हमर नवीन
हमरे राज आ हमहीं दीन !!!
वियोगी -हासमी- अमर -प्रवीण
एक मैथिल टा जाति बनाउ...
विहंगम वयना लाज बचौलनि
उषा साँझ मे किरण देखौलनि
भोगी तारा सोहर गौलनि
कर्पूरी विदेहक पूत कहौलनि
सगरो सलहेसक अनुराग
लक्ष्मीनाथ गोसाईं राग
करियन- महिषी सम संभाग
ललित बलिदान ने व्यर्थ गमाउ...
वज्जि सेहो छथि देहक अंग
तंत्रक भ्रम सन्देश अनंग
विदेहक नहि करू आसन भंग
यौ- हौ - हो कें एक बनाउ...
सिया संग बहुरा हमरे बेटी
रेशमा आब ने लागथि घेंटी
सभ सम कर्मभाव केर पेटी
कवि कोकिल कें नहि भरमाउ...
कीर्ति -शेफाली- इला -प्रवासी
सभ छथि मिथिला केर अधिवासी
हमर सिमरिया जेना छथि काशी
मोरंग सँ मऊ धरि एक बनाउ ...
४). करू नेहक संग भावक संगोर सजना
करू नेहक संग भावक संगोर सजना
हमर जीवनमे विरहक अंगोर सजना
भेल उष्मित उत्ताप बनल प्रीति क्षीर भाप
रीति उफनल अक्षोह डगर गुमकल संताप
गहन विपदाक राति -कोना भोर सजना
हमर जीवनमे विरहक अंगोर सजना...
सुमन सद्यः अलोपित अछि भखरल पराग
कोना गँथत पुष्पहार मात्र बाँचल अछि ताग
मेघ पावस अवांछित बिनु मोर सजना
हमर जीवनमे विरहक अंगोर सजना...
नृपी श्याम घनन सुन्न कांता त्रासल बिनु बुन्न
मुदा हहरल नहि प्रेयसि सबल आशा अक्षुण्ण
अलभ्य साओनमे मिलनराग जोर सजना
हमर जीवनमे विरहक अंगोर सजना...
कर्म चेतनाने कात - सकल उचिते ई बात
गृहस्थ धर्मक बिनु कोनाने हहरै अछि गात
मत्त जामिनी-मुदा सुक्खल ठोर सजना
हमर जीवनमे विरहक अंगोर सजना...
दीप्त रजोगुण ल' आउ सत्व भावक अलगाउ
संग बिसरल विमुख क्षोह दूर छोड़ि आउ
देखत वर्णाञ्जलि चान आ चकोर सजना
हमर जीवनमे विरहक अंगोर सजना...
५). कत' गेलहुँ औ हमर कलाम
अचल बाट पर स्थायी विश्राम
नियतिक कोपें अंतिम आयाम
आशक धवल इजोरिया द' क'
कत' गेलहुँ औ हमर कलाम
दोसर बेरि जन आशा तोड़लक
कर्महीन सभ हियाकेँ जोड़लक
कखनहुँ कोनो पदक कोप नहि
सभ अप्पन कियो अछोप नहि
निज तनसँ एक्को बेरि नहि रंजन
सभ नेना थिक देशक दुःखभंजन
कामुक लिप्सा आहि कतहु नहि
सम्मानक परवाहि कतहु नहि
पंथक फेर सगरो बूझि अकिंचन
सदिखन मानव धर्मक सिंचन
निर्माणक लेल मिशाइल बनेलहुँ
कहियो नहि युद्धक गुण गेलहुँ
मुलायम उरसँ कयल वरन
अटल करै अछि अंतिम नमन
निर्णय लग ककरो सुनलहुँ नहि
ग्रहणक डाला कहियो बुनलहुँ नहि
अछि प्रमाण ई सम्प्रदाय देश नहि
मातृभक्ति बहुरुपिया वेश नहि
ककरोसँ कोनो पीड़ा क्लेश नहि
निज अर्थक कोनो उद्देश्य नहि
एहने सपूत बनि फेरसँ अबितहुँ
तमिल संग देशक लाज बचबितहुँ
लालकिलासँ ध्वज पुनि फहरबितहुँ
हिन्द गौरव बनि विश्व जगबितहुँ
हे जैनुल आबदीनक संतति लाल
हे भारत मायक पूत कमाल
दोसर बेरि करियौ खलकमे भूचाल
कर्म पथिक छी नहि जाल जंजाल
सम्यक दृष्टि एक्केरंग राम रहीम
जेहने हरिराम तेहने कलीम
विज्ञानक संग गीता कुरान
बाइबिल गुरुग्रन्थ आर पुराण
विद्या वैभवक अंतिम दिनमान
हुअए सभमे निरपेक्ष्यक संज्ञान
सम अंशक सुत लाल ललाम
भारतक हियमे बसब कलाम !!!!!
६). झूला
झूला मिथिला अवधक संगम टांगल जनकदेश मे ना
माता अपने नायिका रूपेँ रघुवर नायक वेश मे ना...
कतेक जतनसँ धनुषभंग भेल
सेंथु कुमारीक रक्त रंग भेल दानक उद्देश्य मे ना
साओन घुरतीक मान मनाओल नोरकधार शेष मे ना....
नागपंचमी केर दुई दिन बाँचल
घुरतीक भार कौशिल्या सांचल सभ पेशोपेश मे ना
सासुक हिय नवकनिया लागलि आँखि सरयू अशेष मे ना...
नैहर अबिते नवल मुदित मन
श्यामल मेघ गर्जना घनघन नहि कोनो क्लेश मे ना
वाटिका डोलय शक्ति भक्तिसँ रमा विभोर सुरेश मे ना...
कालक गति कियो बूझि सकत की
दुःख बिनु नश्वर खलक रहत की उदासी पुरी देवेश मे ना
जानकी बिनु बिचुकय झूलामन नोर नैन महेश मे ना...
ब्रह्म स्वयं रिक्त झूला नचाओल
जानकी अवतारक रहस्य बुझाओल सर्वशक्ति परेश मे ना
एहि साओन विश्वासक झूला अर्चिस दिनेश मे ना...
७). की करब विदेशमे घूरि आउ गाम
की करब विदेशमे घूरि आउ गाम
सड़ि रहल शरीफा सभ दूरि भेल लताम
चौड़ीक धनखेत्ताक विहनि रहल कानि
कतबो पटाबी मुदा हियाने मानि
मड़ुआ आ कोदोक हहरल ललाम
सड़ि रहल शरीफा सभ दूरि भेल लताम.....
सीता उपासलि त' टका की चिबायब
उसरठि परती ल' क' नाओं की कमायब
प्रवासी जीवनकें आब दिऔन विराम
सड़ि रहल शरीफा सभ दूरि भेल लताम....
की उदयन की मंडन दोसर माटि गेलथि
अंतिम घड़ीमे यात्री मिथिले एलथि
कोकिल सलहेसक संग गांथब आयाम
सड़ि रहल शरीफा सभ दूरि भेल लताम.....
तखने विकास जखन देशक पतवारि
उत्प्रेरक हएत अपन भितही दुआरि
मिथिलेक अर्चिससँ टिमटिमाइट माम
सड़ि रहल शरीफा सभ दूरि भेल लताम.....
देखू ने पैंजाब शस्य गहत खेत
सभ किछुसँ भरल पुरल ओक्कर समवेत
लोकेँसँ काँपत विमुख तंत्रक उद्दाम
सड़ि रहल शरीफा सभ दूरि भेल लताम....
स'र समाज मिलिजुलि क' बोरिंग गड़ायब
तृप्ति हेती धरती पथारे सजायब
तखन परक धनक कोन लिप्सा ने काम
सड़ि रहल शरीफा सभ दूरि भेल लताम....
८). समदाओंन
(विदाइ कालक गीत)
रास भाट समदाओंन गाओल नैन भिजाओल हे
माय हे सुरभि कहार कहरिया ल' क' अवध सँ आओल हे...
रतन जड़ित नव वसन सँ मैथिली सजाओल हे
माय हे हर्खित नोर मयना रानी कि ओलती खसाओल हे...
रघुवर हेरि नृप जनक केँ हिया सँ लगाओल हे
माय हे तात सुत मिलि चारु आँखि सँ गंग बहाओल हे...
उर्मि श्रुति मांडवी रूप देखि नृप गदराओल हे
माय हे देवगन अनंत गगन सँ सुमन बरसाओल हे...
धरतीरानी हहरलि कानलि ज्वार उठाओल हे
माय हे सिया धिया कहुना क' धरती के मान मनाओल हे...
बहुआसिन रूप देखि तीनू माय मोन जुराओल हे
माय हे दशरथ पगपग आल- पीत ध्वज फहराओल हे...


c: text/html

text:
देखि हमरा चिंता भेल घोर,
विद्यापतिक आँखि मे नोर।
नहि देखल ई स्वप्न मे,
देखलहुं गिरीश पार्कक एक कात मे,
हुनक श्वेत प्रतिमा जेना हो,
पार्कक अन्य लता, पुष्प ओ
तरु सभ सं एकदम बारल,
कोनो व्यथा सं झमारल,
समय छल शीतकालक भोर।
पहिने विश्वास नहि भेल नजरि पर,
देखलहुं निहारि क' प्रतिमा पर,
हुनक नेत्र सं खसयबला छल नोर एक ठोप,
कोढ धरकय लागल छल जेना चलल हो तोप,
भेल छल ई हुनक नोर नहि, भ' सकैछ शीतक बूंद,
तखने टप सं खसल महि पर नोरक एक बूंद,
विश्वास भेल, देखलियनि हुनक कांपति ठोर।
हम कहलियनि-की मामिला छैक?
अहांक नेत्र सजल, किएक?
की, अहांक यशोगान मे कतहु कोताही?
ढेर उपलब्धि सभ अछि, आब कत्ते चाही?
कहू, मिथिला- मैथिलीक स्वर अछि दबल?
वा एकर विरोधी तत्व भेल अछि सबल?
थिर होऊ, नहि छोड़ब कोनो कसरि कोर।
मिथिला-मैथिलीक स्वर अछि प्रबल,
की कहै छियह सुनह कलबल,
आम मैथिल जाबे बुझत नहि मैथिलीक मोल,
ताबे की हेतह पीटने ढोल?
ई भेलह जे जरि ठूंठ आ फुनगी हरियर,
मुरही कम आ घुघनी झलगर,
खाली हमर गुण गएने किछु हेतह थोड़?
एतबे कहि ओ पुनः भए गेलाह पाथरक प्रतिमा,
धोआ गेल छल हमर मोनक कालिमा,
सूर्यक तीक्ष्ण रौद लागल, लेलहुं आंखि मुनि,
किरण फाडि देने छल शीतक प्रभावे लागल धुनि,
पेट मे कुदकय लागल छल नमहर बिलाइ,
इच्छा भेल होटल मे किछु डटि कए खाइ,
गेलहुं खाय, दए दाम माछ-भातक संग फ्री झोर।
आ कि शीघ्र अंतर्मन देलक एक प्रश्न पर जोर,
कोना सुखायत विद्यापतिक आंखि केर नोर?
— रूपेश त्योंथ
Tags: Maithili Maithili News साहित्य

robotstxt: allowed

filter: keep


text:
राजकमलक अपन एकटा कविता मे कहैत छथि : कविता हमर काँचे रहि गेल /एहि जारनि सँ उठल कहाँ धधरा। से ई धधरा तँ उठल मुदा राजकमल देखि नहि सकला ! जेना जेना समय बढ़ैत अछि एहि धधराक पसार बढ़िए रहल अछि। काल्हि राजकमल जयंती पर समकालीन अभिव्यक्तिक विराट मंच 'फेसबुक' एहि धधरा सँ चहुदिस प्रकाशित छल। वस्तुतः रचनाकारक दू गोट जीवन होइत छैक। ओकर दोसर जीवन तखन आरम्भ होइत छैक जखन ओ मात्र अपन रचना मे जिअब आरम्भ करैत अछि। एहि सन्दर्भ मे हम फूल बाबू केँ एखनहुँ मैथिलीक आँगन मे कतहुँ भरि मुँह पान खएने जुआन होइत देखैत छियनि। मैथिली-हिन्दीक अप्रतिम शब्दशिल्पी राजकमल अपन साहित्यिक प्रगतिशीलता ,आधुनिक चेतना तथा समाजक यथार्थवादी चित्रणक सामर्थ्य सँ एखनहुँ भोरुकबा तरेगन सन प्रेरणाक अहर्निश स्रोत बनल छथि। कृति राजकमल हुए अथवा व्यक्ति राजकमल , ई दुनू दंतकथाक एकगोट एहन संगोर अछि जाहि मे वर्जना नव वितानक संग परिभाषित होइत अछि । ई मिथिलाक एहि प्रस्तुति मे आउ पढ़ी एहि युगद्रष्टा साहित्यकारक मादे नवतुरिया सृजक 'मुकुंद मयंक'क विचार : विकाश वत्सनाभ।
आई दिसम्बर महिनाक तेरह तारीख अछि। हम साल केँ दु टा दिन जल्दी नहि बिसरति छी, दिसम्बर महीनाक तेरह तारीख आ जून महिनाक उन्नीस तारीख। बिसरल कोना जा सकैत अछि ? हिंदी आ मैथिली साहित्यक सरोवर केँ "राजकमल" के सम्बन्ध जे छनि एहि दुनू दिन सँ। नागार्जुन एक ठाम लिखैत छथि -
बिम्बग्राही तुम स्वच्छ स्फटिक तुम प्रभा तरल ,
भासित जिसमे सित- असित, मलिन एंव उज्ज्वल
तुम चर्चाओ के केन्द्रबिन्दु , तुम नित्य नवल ,
इस-उस पीढ़ी के लिए विरोधाभास प्रबल
बाहर छलमय, भीतर भीतर थे निश्छल ,
तुम तो थे अदभुत व्यक्ति, चौधरी राजकमल ।
राजकमल चौधरीक परिचयक लेल यात्री जी केँ ई चारि पाँती बहुत हद तक सहायक होएत अछि। राजकमल अर्थात राजकमल चौधरी।राजकमल अर्थात वीर विक्रम फूल बाबू राजा मणीन्द्र नारायण मधुसूधन दास चौधरी। राजकमल अर्थात मणीन्द्र। राजकमल अर्थात फूल बाबू। अझुके दिन 1929 ई के राजकमल चौधरी के जन्म अपन मामागाम रामपुरमे भेल छलनि ओना हिनक पैतृक गाम मिथिलाक महिमामण्डित संस्कृतिनिष्ठ मण्डन मिश्रक गाम आ जगत जननी माँ उग्रताराक सुप्रसिद्ध पीठ महिषी छलनि । हिंदी आ मैथिली साहित्य के अपन कलम सँ समृद्ध कर' वाला राजकमल अपन व्यक्तिगत जीवन केँ कहियो समृद्ध नहि क' सकला । विवाह उपरांत राजकमल अपने अपन परिस्थिक दारुन चित्रण एकठाम 'हितोपदेश' शीर्षक कवितामे कहनहु छथि -
राति खन भोजन काल कहलनि सतमाय
बाउ, बहराउ कविताक कोहबर सँ
नौकरी-चाकरिक करू उपाय
अहाँ असकरे नहि छी
एकटा कन्याक हाथ छियै धएने
नहि चलत काज
कालिदास बाणभट्ट विद्यापति कएने
विक्रमादित्य ,श्रीहर्ष, लखिमा ठकुराइन सभ
भए जाउथ स्वाहा
जाइ छी, फोलब पान-बीड़ीक दोकान दरभंगा
टावर-चौराहा
क्रमशः हिंदी आ मैथिली साहित्य मे जे आधुनिकता के प्रयोगक संग संग मौलिकता सँ पूर्ण अपन समय सँ बहुत आगा के रचना जाहि तरहे राजकमल कएलनि भरिसके कतोह और भेटत । और एहि कारण राजकमल भीड़ सँ एकदम अलग साहित्यक आकाश में ध्रुव तारा जकाँ चमकैत छथि । जहिना राजकमलक कृतित्व प्रभावित करैत अछि तहिना राजकमल क' आकर्षक व्यक्तित्व छल ।एहि बातक प्रमाण एहि सँ भेटैत अछि जे हम सभ जखन हिनक विषय मे सुनैत छी/ पढ़ैत छी तँ एतेक आकर्षित होएत छी तँ राजकमल के प्रत्यक्ष दर्शी कतेक आकर्षित होएत हेतैक एकर अनुमाने टा लगाओल जा सकैत अछि । स्वछंद प्रविर्तीक लोक, राजकमल स्वभाव सँ बहुत जिद्दी छलाह कारण कहियो भावावेशमे बाजल छलाह जे एहन पिताक (अपन पिता के मादे) मृत्यु भेला पर संस्कारो मे उपस्थिति नहि होएब आ से 10 जनवरी 1967 कँ जखन हिनक पिताक मृत्यु भेलनि तँ समाद आयला बादो अंतिम संस्कार मे शामिल नहि भेला हँ मुदा पाछा श्राद्ध कर्म कएलनि । राजकमलक मोन मे एक बेर जे भाव उत्पन्न भेल से अंत धरि बनल रहैत छल ।जँ राजकमलक रचना सभकेँ गप्प करी तँ स्वयं व्यंगसम्राट हरिमोहन झाक ई उदगार छनि जे -
सुकुमार काव्यकेर ताजमहल
प्रतिभाक पुंज हे राजकमल
वाणीक दिवंगत पुत्र सबल
अगणित मानसमे रहब बनल
हे अमर ! हमर शुचि राजकमल ।
तहिना मैथिली के दोसर विद्वान श्रीशजी कँ कथन छनि -"प्रतिभाक धनिक राजकमल मैथिली साहित्यक आकाशमे प्रज्वलित धूमकेतु जकाँ अपन प्रतिभाक दाह क्षण भरिक हेतु अंकित कए विलीन भ' गेलाह"राजकमल एकहि संगे कवि, कथाकार ,समालोचक तँ छथिहे संगहि उपन्यासकार सेहो छलाह ।रामनुग्रह झा एक ठाम ठीके लिखने छथि जे ई निर्णय करब बड़ कठिन की छलाह ? कवि ,कथाकार ,उपन्यासकार,समीक्षक, वा सम्पादक ।
राजकमल जीवते दन्तक कथा के नायक बनि गेल छलाह ,मातृहीन, घरनिकलुआ ,भृमणशील अपन ऊपर आस्था रखनाहर , तर्कवादी , घनघोर नास्तिक संगहि मनुष्य मे जतेक प्रकारक दुव्यर्सन होएत अछि ओ सबटा हिनका मे छलनि ।
ताहि हेतु हिनका सम्बन्ध मे किछु लिखब एतेक आसान नहि । तन्त्रनाथ झा कहैत छथिन भुट्ट लोक जे यदि बाँहि उठा क' गाछक फुनगीपरक गोपी तोड़ चाहय तँ, ओ जेहेन उपहासक विषय हेतैक सैह स्थिती राजकमल चौधरी के विषय मे लिखबा काल हमरा होएत अछि । ओना कहलो गेल छैक - हरि अनंत हरि कथा अनन्ता । तखन एकटा गप्प और छैक जे कोनो ने कोनो गुण, विशेषता राजकमल मे एहन अवश्य छलनि जे मात्र अड़तीसे बर्षक अल्पायु मे अपन तीव्र आलोक सँ साहित्यक तिमीराच्छन्न गगन मे एहन नक्षत्र जकाँ उदभासित भेलाह जे ककरो-ककरो चिंतन मनन करबाक लेल अवश्य कए दैत अछि ।
बस एतेबा कहब जे राजकमल रचना आइयो ओतबे प्रसांगिक छथि जतेक की ओहि समय मे छल होएत । आइ जखन फेसबुकक दौर मे जखन इनबॉक्स मे लोकक मोनक अन्हार उतकरबाक गप्प सामान्य भ' गेल अछि ताहि समय मे राजकमल कनिये बेसीये मोन पड़ैत छथि , ओ राजकमल जे वर्जना के भाषा सँ मुक्त राख' चाहैत छला । जँ आइ राजकमल जीवित रहितथि तँ बस एतबे प्रश्न करितोह जे कोना एहेन व्यक्तित्व बनेलीये , कोना के एहेन कृतित्व रचलीये । मुदा कियाक अपन जिम्मेदारी सँ भगलिये ???
_________________________________________________________________
मुकुंद मयंक सम्प्रति पटना रहैत छथि आ मैथिली पोथीक ऑनलाइन स्टोर 'सेप्पीमार्ट'क संचालन करैत छथि। अपन भाषा साहित्यिक आग्रही एहि नवतुरिया सृजकक रचना सभ समय समय पर प्रकाशित होइत रहैत अछि। हिनक एकगोट लघु प्रेम कथाक सहयोगी सङ्कलन 'प्रेमक टाइमलाइन' सेहो प्रकाशित भेल छनि।
हमर अहाँक राजकमल : मुकुंद मयंक Reviewed by Unknown on दिसंबर 14, 2017 Rating:
सदस्यता लें टिप्पणियाँ भेजें ( Atom )


text:
मैथिली किस्सा – गोनू झाकेँ बेर-बेर चोरक चक्कर लागल रहैत छलनि। मुदा हुनका तकर डर रंचमात्रो नहि होइत छलनि। एहिना एक बेर ओ पंडिताइनक संगे घरमे पड़ल-पड़ल सुतबाक उपक्रम क रहल छलाह। राती निसभेर भ गेलनि तैयो ओ गप्पे क रहल छलाह। मुदा चोरबा सभ हुनका सुति रहल रहबाक भ्रममे सेन्ह मारि घरमे प्रवेश क गेल। घरक भीतर अबैत ओ सभ देखलक जे ई त जगले छथि। मोन मसोसिक रहि गेल। जा धरि ई जागल रहताह, चोरि करब संभव नहि बुझि ओ सभ धरनि पर चढि हुनका सुतबाक प्रतिक्षा कर लागल।
गोनू झाकेँ पाहून सभकेँ आबि जयबाक भनक लागि गेल छलनि। ओ एकरा सभसँ मुक्त्त होयबाक व्योंत सोच लगलाह। किछु नहि फुरलनि तं पंडिताइनकेँ कहलथिन एकटा एकदम चोटगर बात – सुनै छी?? पंडिताइन कहलखिन – ऊँ। गोनू झा कहलखिन – हमरा एकटा पंडित हाथ देखि कहलक अछि जे अहाँकेँ चारिटा बेटा होयत।
इहो पढू : मैथिली किस्सा – गोनू झा के भैयारी संग बंटवारा
पंडिताइन कहलखिन – “दुर जाउ।” गोनू झा कहलखिन – “लाज भ गेल?” पंडिताइन कहलखिन – “लाज किए होयत। मुदा जेहन अहाँ अपने छी, तेहने अहाँक पंडित अछि।” पंडिताइन के बात सुनि गोनू झा कहलखिन – से किए? हमरा बेटा नै होयत? पंडिताइन दोसर करोट दिस घुमैत कहलखिन – “जाउ, हमरा सूत दिअ। दुपहर राति भेलै आ अहाँ अखनो धरि अदखोइ-बदखोइ मे लागल छी।”
मुदा गोनू झा एकसरे बजैत रहलाह, कहलथिन- हम अपन होव वला चारू बेटाक नामकरणो क लेलहूँ अछि। पंडिताइन गोनू झाक बात पर भीतरे-भीतरे प्रसन्नो होइत छलीह। हिनक वाक्य, पर किछु बजलीह त नहि, मुदा पुछबाक मुद्रामे हुनका दिस नजरि उठौलनि के देखलैथ। गोनू झा आगू कहलखिन – हँ, त सुनू। गोनू झा पलथा मारिक बैसैत बजलाह – जेठकाक नाम राखब लूटन, दोसरक भूखन, तेसरक छोटन आ चारिमक चोर।
इहो पढू : मैथिली किस्सा – गोनू झाक माछ आ नौआ
पंडिताइन हुनकर बात सुनि के कहलखिन – “मर्र, चोर कतौ नाम भेलैए हन।” गोनू झा कहलखिन – नइं भेलैए, तेँ ने हम रखबै। आखिर बेटा ककर हेतै? पंडिताइन कहलखिन – “हँ, त एहन मूहँपुरुख दोसर क्यो छै मिथिलामे।” गोनू झा खुश होइत कहलखिन – त ताहुमे अहाँकेँ भ्रम बुझाइए। पंडिताइन कहलखिन – जाउ, जे मोन होअय, राखू। किदन कहलकै जे पानीमे मछरी, नओ-नओ कुट्टी क बखरा। आ ई करोट फेरि लेलनि। मुदा एखनो गोनू झाक गप्पक मोटरीक सठल नहि छलनि। पंडिताइनकेँ गट्टा पकडैत अपना दिस करैत कहलथिन – पांच बापुत रहब। जखन कोनों प्रयोजन पड़त आ ओ सभ लगमे नहि रहत त एतेँ स गद्दह करबै… लूटन, भूखन, छोटन, चोर हौ!!
इहो पढू : मैथिली किस्सा – ‘गोनू झा’ के स्वर्ग से बजाहट
पंडिताइनकेँ एहि असमयक गोनू-लीला पर हँसी लागि गेलनि। मुदा गोनू झा रओ थम्हिये नहि रहल छलाह। लगातार चिकरि-चिकरि बकने जा रहल छलाह। कि तखने पड़ोसी सभ लट्ठ ल ल क हुनक घरक मुँहथरि पर पहूँचि गेलनि आ केबाड़ पीट लगलनि। गोनू चट्ट चौकी परसं फानि केबाड़ लग पहूँचि छिटकिल्ली खोलि देलनि। समवेत स्वरमे प्रशन छुटल – कत हो?
गोनू झा कहलखिन – “हे वैह, धरनि पर हो!”, गोनू झा इशारा करैत कहलथिन। आ बड़ सुभिस्तासं सभ चोर पकड़ा गेल तथा लट्ठधारी सभक प्रतापे ओकरा सभक नह-नह थुरि देल गेलै। आहां के एत ई बुझि लेबाक थिक जे लूटन झा, भूखन चौधरी आ छोटन कामति हुनक पड़ोसी सभक नाम रहनि छल। गोनू झा के इ चालाकी के सब तारीफ केलक।
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
विश्व सुन्दरी
विश्व सुन्दरी प्रतियोगिता सबसँ पुरान सुन्दरी प्रतियोगिता छी जे एखन धरि निरन्तर प्रत्येक वर्ष आयोजना होएत अछी । ई प्रतियोगिता संयुक्त अधिराज्यमे एरिक मोर्लेद्वारा सन् १९५१मे सुरु कएल गेल अछी। सन् २०००मे उनकर देहान्त पश्चात उनकर पत्नी जुलिया मोर्ले प्रतियोगिता सम्हारैत आवी रहल अछी।
विजेतासभक विश्व सुन्दरी संस्था तथा संस्थाक उद्देश्यसभक प्रतिनिधित्व करि बिभिन्न भ्रमणसभमे एक बर्ष बितावैत अछी। परम्परागत रूपमे, विजेतासभ अपन कार्यकाल भरि लण्डनमे ही रहैत अछी।
विजेतासभसंपादित करें
- १९९४ सँ अखनधरिक विजेतासभक नामावली:
सबसँ बढिया प्रदर्शन करै वाला देशसभसंपादित करें
वर्तमान.....:
विजेतासभक चित्र दीर्घासंपादित करें
२०१७: मानुषी छिल्लर, भारत
२००९: कायने एल्डोरिनो, गिब्रालटार
२००८: सेनिया सुखिनोभा, रसिया
२००६: ताताना कुचारोभा, चेक गणतन्त्र
२००४: मारिया जुलिया मेन्टिला, पेरु
२००३: रोसाना डेभिसन, आयरल्याण्ड
२०००: प्रियंका चोपडा, भारत
१९९९: युक्ता मुखी, भारत
१९९८: लिनोर अबार्गिल, इजरायल
१९९७: डायना हेडेन, भारत
१९९४: ऐश्वर्या राय, भारत
१९७७: मेरी स्टाभिन, स्वीडेन
१९६४: एन सिड्नी, संयुक्त अधिराज्य
१९६२: क्याथरिना लोडर्स, नेदरल्याण्ड
१९५९: कोरिन रोट्सेफर, नेदरल्याण्ड


text:
बिहार विधानसभा चुनाव 2020 ल’ दोसर चरणक चुनाव 3 कें अछि, ओतय तेसर चरण कें लेल चुनाव प्रचार सेहो जोर पकैड़ लेने अछि। एकरा संगहि प्रत्याशि पर निजी हमला सेहो शुरू भ’ गेल अछि । अहि निजी हमला मे सभ’ बड़का दल कें नेता सेहो शामिल अछि। अहि बीच आब एनडीए कें सहयोगी हम रामविलास पासवान कें निधन पर सवालिया निशान लगबैत प्रधानमंत्री नरेंद्र मोदी कें पत्र लिखने अछि। पूर्व मुख्यमंत्री जीतन राम मांझी केर पार्टी हम अहि पत्र मे केंद्रीय मंत्री आ लोजपा कें संस्थापक रामविलास पासवान कें मृत्युक न्यायिक जांचक मांग केलनि। हिन्दुस्तानी आवाम मोर्चा (हम) कें राष्ट्रीय प्रवक्ता डॉ दानिश रिजवान ने ई पत्र लिख क’ बहुत सवाल उठबैत चिराग पासवान कें घेरबाक प्रयास केलनि।
अहि चिट्ठी मे लिखलनि जे देशक बड़का नेता आ अहाँके मंत्रिमंडलक सदस्य रहला रामविलास पासवान जी किछु दिन पूर्व हमरा सबके छोड़ी क’ स्वर्ग सिधार गेला, हुनक निधन सं पूरा देश मे शोकक लहर अछि। आइ सेहो हमरा एहन हुनक प्रशंसक हुनका याद क’ दुखी भ’ जायत अछि। मुदा पूरा देशक दुख सं अलग लोक जनशक्ति पार्टी कें राष्ट्रीय अध्यक्ष चिराग पासवान हुनक अंतिम संस्कारक दोसर दिन एकटा शूटिंग कें दौरान नहि खालि हंसेत दिखाई देलैथ, कट-टू-कट शूटिंगक सेहो बात करैत रहला। अहिसँ स्व राम विलास पासवान जी कें प्रशंसक एवं परिजनक बीच बहुत तरहक सवाल उठय लागल अछि।
चिट्ठी मे लिखलनि जे महोदय राम विलास पासवान कें निधन सं जुड़ल बहुत एहन सवाल अछि जे अपने आप मे चिराग पासवान कें कटघड़ा मे ठार करैत अछि। कोनो केंद्रीय मंत्री कें अस्पताल मे भर्ती रहय कें दौरान आखिर ककरा कहला पर अस्पताल प्रशासन स्व रामविालास पासवान जी कें मेडिकल बुलेटिन जारी नहि केलक?
पत्रक माध्यम सं प्रधानमंत्री मोदी सं स्व राम विलास पासवान कें निधन केर न्यायिक जांच करेबाक आदेश देबाक आग्रह कयल गेल अछि।


text:
पटना के प्रसिद्ध आयुर्वेदिक चिकित्सक वैद्य गणपति नाथ झा के क्लिनिक प्रारंभ भेल बसेरा होटल के नजदीक टावर चौक पर।
क्लिनिक के उद्घाटन मिथिला मैथिली के पुरोधा आ वरिष्ठ समाजसेवी डॉ. बैद्यनाथ चौधरी ‘बैजू’ द्वारा लाकडाऊन के नियम पालन करैत कयल गेल।
वैद्य गणपति नाथ झा ग्राम -तीसी बलिया बेनीपट्टी मधुबनी के मूल निवासी छथि। मिथिला-मैथिली आ समाजसेवा में पटना के एकटा प्रमुख नाम छथि। बिहार सरकार के लॉ डिपार्टमेंट सँ सेक्शन आफिसर के पद सँ 2015 में रिटायर भेलाक बाद 2018 सँ दरभंगा आबि सेवा दय रहल छथि।
ज्ञातव्य हो कि वैद्य गणपति नाथ झा आयुर्वेद के नीक डॉक्टर छथि, 30 वर्ष सँ बेसीक अनुभव के संग पटना में निजी क्लिनिक छलनि आ स्टेट बैंक आफ इंडिया, पटना के चिकित्सा सलाहकार सेहो रहल छथि। मैथिली आँदोलन 1979-81 के एकटा प्रमुख चेहरा रहल गणपति जी मिथिला-मैथिली के अग्रणी संस्था चेतना समिति के 40 वर्ष सँ बेसी सँ कार्यकर्ता आ वर्तमान में कार्यकारिणी सदस्य छथि।
उद्घाटन समारोह में दरभंगा के अनेको विशिष्ट जन सम्मिलित भेलथि डा. अयोध्यानाथ झा, निगम पार्षद
अजय जलान, निगम पार्षद सोहन यादव, श्री इन्द्र कुमार झा, डा. जगदीश शाह, हीरेन्द्र कुमार झा, अशोक मेहता, कृष्णानंद जी, डा. शशिभूषण झा, आदि उपस्थित भेलथि।
निदान स्थल : होटल बसेरा के सामने, टावर चौक, दरभंगा।
समय : भोरे 9 बजे सँ 12 बजे
साँझ 4 बजे से 7 बजे
सम्पर्क : 9430033564


text:
सौरभ गाङ्गुली
सौरभ चण्डीदास गाङ्गुली ( उच्चारण (सहायता जानकारी); जन्म ८ जुलाई १९७२) मुख्य रूपसँ दादा भारत क्रिकेट टिमक पूर्व खेलाडी आ कप्तान छी । वर्तमान समयमे, ओ बङ्गाल क्रिकेट एसोसिएसनक अध्यक्ष छी[२] आ विजडन इन्डियासंग सम्पादकीय मण्डलक अध्यक्ष सेहो छी ।[३]ओ भारतक सबसँ सफल कप्तानसभमे सँ एक छी । पश्चिम बङ्गालक एक सामान्य परिवारमे जन्मल सौरभ गाङ्गुली अपन भाई स्नेहशीष गाङ्गुलीक कारण क्रिकेटक संसारमे आएल छल । अपन क्रिकेट करियरक शुरुआत ओ विद्यालय दिससँ राज्य स्तरीय टिममे खेलैत केनए छल । वर्तमान समयधरि उनि एकदिवसीय अन्तर्राष्ट्रिय म्याचमे सर्वाधिक रन बनेनिहार खेलाडीसभक श्रेणीमे ५अम स्थानमे अछि तँ १०,००० रन बनेनिहर ५अम खेलाडी आ सचिन तेन्दुलकर बाद दोसर भारतीय खेलाडी छी ।[४] क्रिकेट पत्रिका विजडनक अनुसार ओ अखनधरिक सर्वश्रेष्ठ एकदिवसीय ब्याट्सम्यानक श्रेणीमे छैठम स्थानमे अछि ।[५]
प्रारम्भिक जीवनी[सम्पादन करी]
सन्दर्भ सामाग्री[सम्पादन करी]
- ↑ "Sourav Ganguly Height, Weight, Age, Measurements, Net Worth", Celebrities Measurement, अन्तिम पहुँच २०१६-०३-०२।
- ↑ "Sourav Ganguly appointed Cricket Association of Bengal chief", TOI, २४ सितम्बर २०१२, ६ जनवरी २०१६-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)
- ↑ "Wisden India Editorial Board", Wisden India, २७ मई २०१२, १५ अक्टुबर २०१२-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)
- ↑ The Official Rankings for International Cricket. ICC ODI Championship Batting Rankings - Sourav Ganguly Archived 16 April 2016 at the Wayback Machine.[[]]. International Cricket Council.
- ↑ Press Trust of India. Sourav Ganguly: God Of The Off-Side. NDTV.
बाह्य लिङ्कसभ[सम्पादन करी]


text:
मैथिली किस्सा : एकटा छलि कौवा आ एकटा छल फुदकी (चिड़ैया)। दुनूक बीच भजार-सखी केर संबंध। एक बेर दुर्भिक्ष पड़ल। खेनाइक अभाव एहन भेल जे दुनू गोटे अपन-अपन बच्चाकेँ खएबाक निर्णय कएलन्हि। पहिने कोआक बेर आयल। फुदकी आ कौवा दुनू मिलि कए कौआक बच्चाकेँ खा गेल।
आब फुद्दीक बेर आयल। मुदा फुद्दी सभ तँ होइते अछि धूर्त्त। ओ कहलक- “अहाँ तँ अखाद्य पदार्थ खाइत छी। हमर बच्चा अशुद्ध भए जायत। से अहाँ गंगाजीमे मुँह धोबि कए आबि जाऊ”।
कौवा उड़ैत-उड़ैत गंगाजी लग गेल आ गंगाजी के प्रार्थना केलक- “हे गंगा माय, दिए पानि, धोबि कए ठोढ़, खाइ फुद्दीक बच्चा”। गंगा माय पानिक लेल चुक्का अनबाक लेल कहलखिन्ह।
इहो पढू : मैथिली किस्सा – ‘अंधेर नगरी चौपट राजा, टके सेर भाजी टके सेर खाजा’
आब चुक्का अनबाक लेल कौवा गेल तँ ओतएसँ माटि अनबाक लेल कुम्हार महाराज पठा देलखिन्ह्। खेत पर माटिक लेल कौआ गेल तँ खेत ओकरा माटि खोदबाक लेल हिरणिक सिंघ अनबाक लेल विदा कए देलकन्हि।
हिरण कहलकन्हि जे सिंहकेँ बजा कए आनू जाहिसँ ओ हमरा मारि कए अहाँकेँ हमर सिंघ द दए। आब जे कौआ गेल सिंघ लग तँ ओ सिंह कहलक- “हम भेलहुँ शक्त्तिहीन, बूढ़। गायक दूध आनू, ओकरा पीबि कए हमरामे ताकति आयत आ हम शिकार कए सकब”।
गाय लग गेल कौवा तँ गाय ओकरा घास अनबाक लेल पठा देलखिन्ह। घास कौआकेँ कहलक जे हाँसू आनि हमरा काटि लिअ।
इहो पढू : मैथिली किस्सा – “बगिया के गाछ”
कौवा गेल लोहार लग, बाजल- “हे लोहार भाय, दिअ हाँसू, काटब घास, खुआयब गाय, पाबि दूध, पिआयब सिंहकेँ, ओ मारत हरिण, भेटत हरिणक सिंघ, ताहिसँ कोरब माटि, माटिसँ कुम्हार बनओताह चुक्का, भरब गंगाजल, धोब ठोर, आ खायब फुद्दीक बच्चा”।
लोहार बाजल, “हमरा लग दू टा हाँसू अछि, एकटा कारी आ एकटा लाल। जे पसिन्न परए लए लिअ”। कौआकेँ ललका हाँसू पसिन्न पड़लैक। ओ हाँसू धीपल छल, जहाँ कौवा ओकरा अपन लोलमे दबओलक, छरपटा कए मरि गेल।
➥ बाल किस्सा और पढ़ैय के लेल क्लिक करू।
(Read all latest Maithili News, Kids Stories News Headlines in Maithili and Stay updated with Maithili Samachar)


text:
चारि बरखक बाद, गामक माटि-पानि जेँ देह में बहि रहल अछि हिलकोर मारलक तँ सभ काज-बाज छोरि नोकरी सँ सात दिनक छुट्टी लय कए गाम बिदा भेलहुँ | जेना-जेना गामक दुरी कम भेल जए तेना-तेना हृदयक बेग आओर गामक माटिक गंध दुनू तेज भेल जए | ट्रेन आ बसक यात्रा क्रमसँ खत्म भेला बाद गामक चौक सँ पएरे गाम हेतु बिदा भेलहुँ जेकर दुरी करीब एक किलोमीटर रहै | ओनाहितो असगर, समानक नाम पर कन्हा पर एकटा बैग आ दोसर गाम देखक लौलसा, रिक्सा छोरि पएरे चलैक लेल प्रेरित कएलक |
अपन टोल में प्रबेश करिते सभसँ पहिले छोटकी काकी पर नजैर परल | ओना गामक सम्बन्ध में ओ हमर बाबी लगैत छलथि मुदा गाम में सभ कियो हुनका छोटकी काकी कहि सम्बोधित करैत छलनि तइँ हमहुँ हुनका छोटकी काकी कहैत छलियैन | उज्जर पढिया सारी पहीरने आँचर सँ माथ आ एकटा खूट सँ नाक तक मुह झपने | रस्ता सँ आँगन जाईत घरक कोन्टा पर ओहो हमरा देखलथि, जा हुनका गोर लागि आशीर्वाद लेलहुँ |
"केँ... बच्चू" छोटकी काकी केँ मुह सँ खडखराइत अबाज निकलल
"हाँ काकी "
"कहीया एलअ"
"एखन आबिए रहल छी काकी "
"एसगरे एलअ हेँ "
"हाँ "
"आ दिल्ली में कनियाँ, धिया-पुता सब ठीक"
"अहाँक आशीर्वाद सँ सभ कुशल-मंगल, अहाँक की समाचार नीके छी ? "
ई प्रश्न सुनिते हुनका आँखि सँ नोर झहरअ लगलनि नोर रोकैक असफल प्रयास करैत -" कि बौआ, एहि मसोमात केँ की नीक आ की बेजए, बेजए तँ ओहि दिन भय गेलहुँ जहिया अहाँक काका नबाडिये में छोरि स्वर्ग चलि गेला, आब तँ एहि बुढ़ारी में कियोक धूओ नहि देखए चाहैए, देखला सँ सभ केँ अमंगल होएत छैक | नहि जानि बिधाता एहि अभागनि केँ आओर कतेक ओरदा देने छथि | आई महीनों केँ बाद ककरो सँ दूमुह गप्प केलहुँ आ कियो हमरो द पुछलक ....."
ई कहैत काकी अपन नोर केँ नुकबैत कोन्टा सँ अँगना दीस चलि गेली आ हमहुँ गामक जिनगीक, बिधबा, मसोमात, बुढ़ारी सोचैत आगु बढि गेलहुँ |
*****
जगदानन्द झा 'मनु'


text:
अपन पहिल कविता संग्रह 'प्रतिवादी हम' (2013) केर बाद काव्य लेखन कें अबाध रखैत युवा रचनाकार नारायण झाक दोसर कविता संग्रह (2017) मे प्रकाशित भेल 'अविरल-अविराम'. एहि संग्रह मे कुल सत्तहत्तरि गोट कविता अछि. प्रायः समस्त कविता प्रवाहमय, सहज ओ सरल प्रकृतिक अछि. सामान्य व्यवहारक शब्दावली ओ विन्यास मे वर्तमानक चिंतन एहि संकलनक खास विशेषता अछि.
कवि समय ओ समाजक विभिन्न विडंबना आ कटु सत्य पर कलम चलबैत राज ओ समाजक व्यवस्था कें सुचारू एवं सुव्यवस्थित करबाक आग्रही छथि. जाहि सं समाज ओ सभ्यता अपना लक्ष्य दिस अविरल-अविराम बढ़ैत रहए.
संकलनक पहिल कविता अछि 'इष्टदेवी' जाहि मे कवि हुनका सं अम्लान ओ यशपूर्ण जीवन मंगैत छथि. कविक भावना एतहि स्पष्ट भ' जाइत अछि. एकटा अन्य कविता अछि 'कियै लिखै छी' जाहि मे कवि लिखबाक अपन प्रेरक तत्वक चर्चा करैत कहैत छथि -
'ककरो बेकलता देखि
ककरो खुशी देखि
भ' जाइत छी संवेदित
बेराबेरी अपना भीतर
करै छी समाहित
...
शब्द बनए लगै अछि
हमरा लेल
हमर कविता'
मशीन होइत मनुक्ख, मनुक्खक बदलैत सोच-स्वभाव, धर्म स्थल पर क्षुद्र स्वार्थक लक्ष्य, राजनीति, गामक अधोगति, विधवाक मन:स्थिति, बूढ़क स्थिति, बलि-प्रथाक विरोध, भ्रष्टाचार आदि आ अन्य विडंबना कें विषय बना कवि सुन्नर कविता सभ लिखलनि अछि.
एहि संग्रह मे देश-प्रेम, लोकक नाटकीयता, मशीनीकरण, अंधविश्वास, पर्यावरण, जीवन-दर्शन, मौसम परिवर्तन, भुतही आ गहुमा नदी, भुइकंप आदि विषय सेहो प्रभावी ढ़ंगे कविताक रूपें प्रस्तुत भेल अछि. एहि संकलनक 'आत्माक स्वर' मे एकटा गायक आत्मकथ्य देखू -
'कनी जे देह मे
कम छै गुद्दी
लेबाल अबिते
भगैत छै ओहि पएरे
कोना करी प्रार्थना
हे देव!
पसिन भ' जाइए आइ
कहुना त' ककरो
जुड़ेतै आत्मा'
ई पांति सभ मनुक्खक संवेदनहीनता पर कसगर व्यंग्य थिक. ओना एहि संकलन मे 'टीस', 'बेपर्द', 'लाज पी चुकल छी', 'प्लास्टिक सर्जरी' आदि किछु आओरो कविता सभ अछि जे व्यंग्य कविता अछि. आ से नीक उसरल छनि. महाकवि लालदास केँ सेहो एकटा कविताक माध्यमे नमन क' कवि पूर्वजक प्रति कृतज्ञ होइत छथि.
वर्तमान मे अन्यायी सभक चलती ओ धर्मव्रती सभक कष्ट देखि कवि भगवानो पर व्यंग्य करैत छथि -
'कने बचाउ
अपनो इज्जति
हमर छोड़ू
अपनहुं प्रतिष्ठा बचा लिअय (प्रतिष्ठा बचाउ)'
गोटे-गोटे कविता मे प्रवाहक कमी, वर्तनीक गलती, कचकुह सन बगए आदि अवश्य छनि. मुदा हमरा संतोष अछि जे अपन पहिल कविता संग्रह सं एहि दोसर संग्रहक कविता मे कवि आगां बढ़लाह अछि. हिनक काव्य लेखन निरंतर निखरि रहल छनि.
जओ देखल जाए त' समाजक प्रति कविक व्यापक दृष्टिकोण छनि. समाजक विभिन्न विडंबना कें कतिया कवि एकटा सुव्यवस्थित ओ उदार समाजक निर्माणक आग्रही छथि. अपन कविताक माध्यमे मानवता कें उन्नत करबाक आकांक्षी छथि.
विषयक विविधता, व्यापक दृष्टिकोण, उदार विचार, सहजता ओ सरलता, नीक प्रस्तुति आदि गुणक कारणे प्रस्तुत संग्रह पठनीय अछि. कवि कें शुभकामना!
पोथीः अविरल-अविराम
विधाः कविता
कवि: नारायण झा
प्रकाशकः नवारम्भ पटना/मधुबनी
कुलपृष्ठः 112
मोल: 150 टाका
समीक्षा: मिथिलेश कुमार झा
#MithiBooks


text:
रोस दूरसञ्चार
राेस दूरसञ्चार (रूसी: OAO «PocTeлekoM») रूसक एक प्रमुख लाम्बा दूरी टेलीफोन सेवा प्रदायक थिक । ई घरेलू लाम्बा दूरी सेवा अन्तर्गत कम्पनीका राजस्वक लगभग ५०% प्रदान करैत अछि तहिना अन्तर्राष्ट्रिय लाम्बा दूरी कलसबमे लगभग २५% प्रदान करैत अछि ।
इतिहास[सम्पादन करी]
३० दिसम्बर, १९९२ मे रूसक राज्य सम्पत्ति समितिक आदेश अनुसार एक राज्यक स्वामित्वमे रहल उद्यम रोस दूरसञ्चारका स्थापना केनेए छल जहिमे २० राज्य धरि भेटे जना लाम्बा दूरी आ अन्तर्राष्ट्रिय कलसभ समावेश छल साथ सञ्चार उपकरण इन्टरटेलिकमक सेहो आयोजना कएल गेल छल । १९९० काऽ दशकमे , कम्पनी जे स्भियजीइन्भेस्ट कऽ एक भाग छल , ओ बखत रूसमे एकमात्र लाम्बा दूरीक दूरसञ्चार सेवा सञ्चालक छल ।
स्वामित्व[सम्पादन करी]
सितम्बर २०१८ कऽ अनुसार ३ टा कम्पनीसभ मालिक कम्पनीक रूपमे रहल अछि । निम्न उल्लेखित मालिक कम्पनीसब छथि:[१]
१) राज्यका सम्पत्ति व्यवस्थापनक लेल सङ्घीय अायाेग (४५.०४%),
२) अाेएअाे माेबिटेल (१२.०१%) आ
३) भिनेसकनम बैङ्क (३.९६%)
स्वामित्वमे ई दूरसञ्चार कम्पनी रहल अछि ।
सञ्चालन[सम्पादन करी]
राेस दूरसञ्चार सबसँग पैग घरेलू मेरुदण्ड सञ्जाल थिक (लगभग ५०० हजार किलोमिटर धरि फैलल ) आ रूसमे लगभग ३५ मिलियन घरसभ एकर सेवा पुगल अछि । कम्पनी देशभरक आवासीय, सहकारी आ सरकारी ग्राहकसभक लेल दूरसञ्चार सेवासब जेना (टेलिफोन, डाटा, टिभी आ मूल्य अभिबृद्धि समाधान) प्रदान करैके अनुमति लेने अछि । कम्पनी प्रयोगकर्तासबका लेल -अनुकूल प्रीपेड सेवा "कार्टा स्याभ्जि" प्रदान करैत अछि जे लोगसबक लेल इन्टरनेटमे टेलीफोन आ पहुँच प्रदान करैल बनाएल लाम्बा टेलिफोन कार्ड सेवा छी ।
सन्दर्भ सामग्रीसभ[सम्पादन करी]
- ↑ "स्वामित्वमा रहेका कम्पनीहरू", अाभिकारिक वेबसाइटबाट, अन्तिम पहुँच १३ अक्टुबर २०१८।
बाह्य जडीसभ[सम्पादन करी]
- राेस दूरसञ्चार सँ सम्बन्धित मिडिया विकिमिडिया कमन्समे सेहो अछि।


text:
प्रखण्ड मुख्यालय से आठ किलोमीटर के दूरी पर करहारा गाम अछि। धौस, डोरा आर थुम्हानी नदी से घेरल ई करहारा गाम विकासक लेल ललानवित अछि। करहारा घाट के धौस नदी पर पुल नहि अछि। गामसे बाहर आबै जाय लेल सड़क नहि अछि। करहारा गामक लोग सड़क नहि होयबाक कारण महराजी बांध के सहारे आयब - जायब करैत छैथ। सात हजारक आबादी बला करहारा गाम मे यादव, मुस्लिम, पिछड़ा आर महादलित व अनुसूचित जाति केर संख्या सर्वाधिक अछि। आजादी के साढ़े छह दशक बितलाक बादो करहारा गामक लोग सड़क, बिजली, स्वास्थ्य, शिक्षा, टेलीफोन, यातायात, सिंचाई, रोजगार जेहेन जीवनक मौलिक सुविधा सभसे वंचित छैथ।
बाढ़ि व सुखाड़ केर दंश झेलब गामक नियति बैन गेल अछि। करहारा गाम मे मनरेगा व निर्मल भारत अभियान केर तहत शौचालय निर्माण काज के हालत बद से बदतर अछि। गामक महज बीस प्रतिशत लोगक घर मे निजी शौचालय अछि। 80 प्रतिशत लोग क' शौच के लेल भोर - सांझ बाहर जे पड़ैत छैन्ह। गामक अधिकांश लोग खेती पर आश्रित छैथ। बाढ़ि व बरसात के दिन करहारा गाम 2 माह तक टापू बनल रहैत अछि। जते घर से आबै जाय लेल नाह एक मात्र साधन रहैत अछि। धौस नदी पर पुल बनला से 50 हजार के आबादी क' जते सीधा लाभ भेटत। ओतहि करहारा, समदा, बिरदीपुर, सोहरौल, गुलड़िया टोल, उच्चैठ सहित एक दर्जन गाम के बसैठ से सीधा जुड़ाव भ' जायत।


text:
पटना । राज्यक दोसर फिशरीज कॉलेज किशनगंज क कोचाधाम मे खुलत। सरकार एकरा लेल सहमति द देलक अछि। इ कॉलेज पशु विज्ञान यूनिवर्सिटी स संबंद्ध होएत आ एकर स्थापना मे पचास करोड टका खर्च होएत। पशु आ मत्स्य पालन मंत्री अवधेश कुमार सिंह कहला अछि जे मानसून सत्र क दौरान एहि संबंध मे विधेयक पेश आ पारित करा लेल जायत।
एहि कालेज लेल चालिस एकड जमीन क व्यवस्था कैल गेल अछि। जहि मे 15 गोट कक्षा क संगहि चार गोट पोखरि आ एकटा हैजरीक निर्माण कराउल जाएत। एहि ठाम 18-19 सत्र स पढाई शुरू भ जेबाक उम्मीद अछि। उल्लेखनीय अछि जे मुजफ्फरपुर क टोली मे राज्य क पहिल फिशरीज कॉलेज स्थापित अछि। मुदा डॉ राजेंद्र प्रसाद केंद्रीय कृषि विश्वविद्यालय क हिस्सा रहबाक कारण इ कॉलेज आब केंद्र सरकारक अधीन चल गेल अछि। एहन मे राज्य सरकार लग एखन कोनो फिशरीज कॉलेज नहि अछि। एहि कॉलेज कए खुलला स राज्य मे माछ क उत्पादन बढत।
जानकारी क अनुसार नियमित सत्र शुरू हेबा स पूर्व एहि ठाम रिसर्च सेंटर क स्थपना होएत। एहि कॉलेज लेल कुल 18 गोट शिक्षकक पद सृजित कैल गेल अछि। कुल 50 गोट पदक सृजन कैल गेल अछि। एक बैच मे कुल 60 गोट छात्र क नामांकन होएत।
सरकारी दस्तावेज क अनुसार राज्य मे कुल 112 हैचरी अछि। बिहार मे करीब डेढ लाख टन माछ क आयात होएत अछि जखन कि राज्य मे प्रति व्यक्ति उपलब्धता राष्ट्रीय औसत लगभग 9 फीसदी से कम 8 फीसदी क आसपास अछि। इ स्थिति तखन अछि जखन राज्य मे 93 हजार हेक्टेयर मे पोख्रि, 9 लाख हेक्टेयर मे आद्र भूमि, 25 हजार हेक्टेयर मे जलाशय, 9 हजार हेक्टेयर मे मन आ 32 सौ किमी मे नदी गुजरैत अछि।


text:
काज किछ बढ़ल...
दिल्ली में मिथिला अकादमी बनयबाक काज आगा बढ़ि रहल अछि. अकादमी जल्द स जल्द बनय एकरा लेल अखिल भारतीय मिथिला संघक पदाधिकारीगण चारि तारीख के दिल्ली के मुख्यमंत्री शीला दीक्षित सं भेंट कएलथिन्ह. मुख्यमंत्री सं भेंट में 25 नवंबर के दिल्ली में मिथिला विभूति स्मृति पर्व समारोह में उठल मुद्दा पर चर्चा कएल गेल. मुख्यमंत्रीजी ई भरोसा देलथिन्ह जे एहि दिशा में जोर शोर सं काज चलि रहल अछि आ अगला हफ्ता दस दिन में किछ ठोस नतीजा सेहो निकलत. ओ एहि बात पर विशेष जोर देलखिन्ह जे दिल्ली में अहांक मिथिला अकादमी जरूर बनत आओर एहि लेल जे जरूरी कदम होएत ओकरा उठावल जाएत. श्रीमती दीक्षित ईहो कहलथिन्ह जे ओ ललित बाबू के नाम पर सड़कक नाम राखल जाय एहि कोशिश में लागल छथिन्ह. एहि पर अखिल भारतीय मिथिला संघ के महासचिव विजय चन्द्र झा जी हुनका एकटा विकल्प सेहो देलखिन्ह. झा जी हुनका कहलथिन्ह जे सुनहरी बाग रोडक नाम ललित बाबू के नाम पर कएल जा सकय अ. मुख्यमंत्रीजी एहि पर विचार करय ते आश्वासन देलखिन्ह.
ओना त कइटा मुद्दा पर चर्चा भेल मुदा मुख्य मु्द्दा ईहे दुएटा छल...मैथिली अकादमी आओर ललित बाबू के नाम पर सड़कक नाम. मुख्यमंत्री सं भेंट करय वाला लोक में संघ के महासचिव विजय चंद्र झाजी क संग संघक कोषाध्यक्ष ललन झा, सचिव शंभुनाथ मिश्र, शीतल कांत झा आओर नंद कुमार जी शामिल छलाह. ईहो बात भेल जे एहि बारे में किछ ठोस भेला पर जल्दीए संवाददाता सम्मेलन बुलाकए सभ लोकनि के जानकारी देल जाएत. चलु एहि तरहे बीच -बीच में मुख्यमंत्री आओर दोसर मंत्री लोकनि सभ सं भेंट होएत रहत त हुनको पर एक तरहे दबाव बनल रहतन्हि आ काज सेहो जल्दी होएत.


text:
बिहार सरकार आब गरीबी रेखा सं नीचा रहय वाला लोक के लेल बकरी पालन पर जोर देबय जा रहल अछि. सरकार के माननाय अछि जे बकरी पालन लोक के कमाय-खाय के नीक साधन बनि सकैत अछि. एहि के लेल सरकार पूर्णिया मे एकटा बकरी प्रजनन प्रक्षेत्र बनाबय जा रहल अछि. एहि के लेल लोक के बकरी पालन के लेल जरूरी ट्रेनिंग देल जाएत ओर बकरा सेहो देल जाएत. शुरू मे करीब 600 किसान के दू-दूटा बकरा देल जाएत.
एक तरह सं देखल जाए त गाम-घर के गरीब लोक के लेल सरकार के ई नीक कदम अछि. गाम-घर मे अखनो काफी लोक बकरी पालय छथिन्ह. पांच-दसटा बकरी-बकरा रखला पर जरूरत के समय बकरा बेच काज चला लेल जाएत अछि. खेती आओर मजदूरी के संग बकरी... मुर्गी आओर माछ पालन कs कनाय बढ़ाएल जा सकैत अछि.


text:
नई दिल्ली। 28 जनवरी। नोटबंदी के बाद से हर दिन कैशलेस ट्रांजेक्सन लेल नव - नव विकल्प उपलब्ध करेबाक कोशिश कायल जे रहल अछि। एहिमे प्रमुख अछि आधार कार्ड। एक दिस जते ‘आधार पे’ से डिजिटल पेमेंट दिस यूजर फ्रेंडली बनेबाक कोशिश कायल जे रहल अछि ओतहि आब एटीएम मे सेहो बायोमेट्रिक प्रणाली केर उपयोग करि एहिके एटीएम पिन या पासवर्ड से मुक्त करबाक तैयारी चैल रहल अछि।
प्राप्त सुचना के मुताबिक़ अगला माह से देश के किछ एटीएम मे बायोमेट्रिक प्रणाली केर उपयोग शुरू होमै बला अछि। जाहिक बाद से एटीएम से टाका निकालबाक लेल अपने के पासवर्ड आर पिन केर जरूरत नहि पड़त। एटीएम से टाका निकालबाक लेल डेबिट कार्ड के प्रयोग तें होयत मुदा पासवर्ड के जगह अंगूठा अपनेक पहचान होयत।
बायोमीट्रिक उपकरण लगलासे एटीएम से नगद निकासी के दौरान धोखाधड़ी केर शिकायत से बचल जे सकैत अछि। एटीएम मे खाताधारक सभक पासवर्ड या पिन चोरी होयबाक मामला सामना आबैत रहैत अछि। आधार कार्ड बनबैत घरी आदमी के हाथक पांचो आंगूरक निशान लेल जायत अछि। एटीएम से टाका निकालबा मे एहिमे सँ कुनु एक आंगुर केर उपयोग कायल जे सकैछ।


text:
महिला संस्कृति रक्षण केर संवाहिका छथि। ई परम्परा सनातनसँ शाश्वत अछि। संस्कृति अगर लोक संस्कृति हो तँ महिला लोकनिकेँ लगभग एकाधिकार भऽ जाइत छन्हि। जइ कार्य, संस्कार, रीति इत्यादिकेँ शास्त्रीय परम्परा द्वारा महिला लोकनि नै कऽ पबैत छथि तकरा लोकपरम्परा आ लोक विधान द्वारा विस्तारसँ करैत छथि। मिथिला संस्कृति मे तुसारी, मधुश्रावणी, आम-महु बिआह, जटा-जटिन, बिआहक पश्चात् कोहबर घरमे सम्पादित अनेक दिनक विधि-बेवहार एकर उदाहरण अछि। लोक परम्परा समन्वित परम्परा होइत अछि। एक विधिक संग अनेक क्रिया-कलाप आ रचनात्मकता संलग्न रहैत अछि- पूजा पाठ, तंत्र-मंत्र, पितृ आराधना, गीत-संगीत, जादू-टोना, वस्त्र विन्यास, विभिन्न कलाक प्रदर्शन इत्यादि। सभ आपसमे ताना बाना जकाँ जुटल। एक-दोसरक प्रति समर्पित। एककेँ बिना दोसरक सम्पादन असंभव।
15 दिनक पितृपक्ष एखने अर्थात् 15 अक्टुबर 2012क समाप्त भेल अछि। ऐ पन्द्रह दिनमे हमरा लोकनि अपन समस्त स्वर्गवासी पितृ एवं मातृकेँ स्मरण करैत हुनका लोकनिकेँ तील-जलसँ तृप्त करैत छी। आवाह्न तर्पन आ पुन: जयबाक िनवेदन :
“ऊँ आगच्छन्तुमे पित्र इमम् ग्रहनन्तु जलाजलिम्।।”
"हे पित्र (मातृ) आऊ आ जलकेँ स्वीकार करू। आब अहाँ देवलोकमे छी। तँए हमरा लोकनिक कल्याण करू।
पितृ पक्षमे लगातार पन्द्रह दिन धरि राजस्थानक मेवाड़ (अर्थात् उदयपुर, महासमद) आ मध्यप्रदेशक मालवा (उज्जैन, इन्दौर ग्वालियर आदि ) मे कुमारि कन्या सभ सांझी पूजैत छथि। सांझीमे अनेक तरहक चित्रकलाक आ विम्बक िनर्माण करैत छथि, गीत गबैत छथि आ अन्तत: सांझीकेँ जलकरमे भसा दैत छथि। सांझीक पूजा स्वर्गीया मातृ लोकनिक, आवाह्न आ कृतज्ञताक अर्पन मानल जा सकैत अछि।
सांझीक पूजा आ प्रचलन ओना तँ राजस्थान, मध्यप्रदेश, पश्चिमी उत्तर प्रदेश, उतराखण्ड , उड़ीसा आ अपन मिथिलोमे कुनो ने कुनो रूपमे व्याप्त अछि। हरियाणामे ई सेहो बहुत उत्कृष्ठतासँ मनाएल जाइत अछि। सांझी केर अनेक नाम यथा- सांझी, सांजी, संझ्या, संध्या, संधा, हांजी, हज्जा इत्यादिसँ जानल जाइत अछि।
पितृपक्षमे पन्द्रह दिन धरि मेवाड़ आ मालवाक कुमारि कन्या लोकनि घरक बाहरी देबालपर गाएक गोबरसँ आ माटि स मोटगर लेप बना एक तरहक वर्गाकार आकृति कऽ ओइपर विभिन्न तरहक चित्रांकनक िनर्माण करैत छथि। संगे अनुष्ठान, गीत-नाद, पूजा-पाठ सेहो चलैत रहैत छैक। ओइ समैमे अगर उज्जैन शहरक सिंहपुरा आदि क्षेत्रमे जएब तँ लागत जेना कुनो कला िदर्घाक वीथिका मे आबि गेल छी। कलाकृतिकेँ देखि भाव-विभोर भेने बिना नै रहब। तेरहम दिन किला-कोटक िनर्माण होइत छैक। किला कोटक अर्थ भेल कलाकेँ चारुदिस सँ राजमहलक किला जकाँ गढ़ बना देनाइ। अन्तत: पन्द्रहम दिन सांझीक पूरा रूप प्रसस्त भऽ जाइत छैक। पन्द्रहमे दिनक सांझमे तमाम चित्रकेँ खुरेचि कुमारि कन्या, नव ब्याहल लड़की (जे बिआहक प्रथम वर्षमे सांझी देवीक उद्यापन करैत छथि।) समस्त खुरचल सामग्रीकेँ लऽ पोखरि धार, नदी आदिमे विसर्जन कऽ दैत छथि। विसर्जनक दृश्य बड्ड भावमय होइत छैक। लड़की सभ गबैत, नचैत नव वस्त्रसँ सजल माधुर्यक वातावरण बनेने रहैत छथि।
सांझीमे प्रयुक्त विम्ब आ रूप सांझी लोककथाक आधारपर होइत छैक। गोबरसँ नीप बेस बना ओइपर फुलक पंखुरी, चमकम कागत आदिसँ चित्र बनाएल जाइत छैक। सांक्षी देवीक गीत गएल जाइत छैक। किछु चित्र एहनो होइत छैक जे नव ब्याहताकेँ पारिवारिक जीवनक आवश्यकताकेँ सूचित अथबा प्रदर्शित करैत छैक। ओइ श्रेणीमे टी.वी., फ्रीज, मोटर बाईक, गैसक चुल्हा आ सिलिण्डर इत्यादि सेहो मनोहारी ढंगसँ चित्रित कएल भेट जाएत।
सांझी के छलीह? ऐ सम्बन्धमे अनेक तरहक दंत कथा छैक। जेना कि सांझी दुर्गाक एक रूप छथि; ब्रह्माक पुत्री छथि; सांझी पार्वती अर्थात शिवक अर्धांगिनी छथि; सांझी वैदिक देवी छथि जिनकर उपासना संध्या अर्थात् सांझमे कएल जाइत अछि; सांझी लक्ष्मी नारायणक प्रतिरूप छथि; सांझी नवदुर्गाक प्रतिमूर्ति छथि; सांझी बृन्दावन धामक देवी छथि; सांझी राजस्थानक संगानेरक कन्याक छथि जिनकर बिआह अजमेर छलन्हि; सांझी कुमारि कन्या–सबहक अराध्य आ प्रीय देवी छथि, सांझी राजस्थानक बगड़ावत क्षेत्रमे लोक आख्यायनमे प्रशंसित देवी थीकीह आ अन्तत: सांझी सूर्य देवक अर्धांगिनीक रूपमे सेहो जानल जाइत छथि।
चित्रित चित्रांकन आ मनुक्खक आकृतिसँ एना ज्ञात होइत अछि जे सांझी एक ब्याहल कन्या छलीह। जिनकर वैवाहक जीवन सफल नै रहलनि। अनमेल बिआह छलन्हि। पति, सासु, समाज सभ शोषण केलकन्हि।
कुमारि कन्या सभ भोरे उठि ताजा गोबर चूनि फूल, पत्तीक बेवस्था कऽ सांझी कलाक निर्माण मे लागि जाइत छथि। देबाल एक क्षेत्रकेँ वर्गाकार आकृतिकेँ गोबरक आ माटिक लेपसँ भरल जाइत अछि। परम्परा आ व रूचिकेँ मिश्रण कऽ मोटीफ केर निर्माण होइत अछि। हरेक कन्याक कल्पनाशीलता भिन्न होइत छन्हि। माय, पितियाइन सभ सेहो मदति करैत छन्हि जइसँ सांझी रमणगर आ सौन्दर्यसँ परिपूर्ण भऽ जाइक। बनेबाक सामग्रीक रूपमे गोबर, फूल, पात, धास, मक्कैक बालि, रंगारंग कागज, टीन फ्वाइल, कौड़ी, बांसक -बत्ती, सिन्दुर कुमकुम इत्यादिक प्रयोग सबतरि भेटत। मालवा अर्थात उज्जैन दिस गुल-तेवारी, गेन्दा लाल, चमेली, बरमासा फूल जेकरा सदा सुहागन सेहो कहल जाइत छैक केर प्रयोग होइत छैक। गुलाबी, उज्जर, पीकीस ब्राउन, आदि रंगक विशेष स्थान होइत छैक।
सर्वप्रथम आंगुरसँ प्रथम परतक निर्माण कैल जाइत छैक। जकरा गोहाली कहल जाइत छैक। ऐमे वर्गाकार क्षेत्र अथवा अष्टकारक निर्माण गोबर आ माटिक मोट लेपसँ देबालपर कएल जाइत छैक। प्रथम तीन आंगुरक सहायतासँ फीगरक निर्माण केलाक बाद फुल, पात, घास, आदिसँ साटि फीगरकेँ सजाएल जाइत छैक। प्रथम दिनक डिजाइनकेँ दोसर दिन उखाड़ि देल जाइत छैक। प्रत्येक तिथिक अनुसारे मोटीफक निर्माण कएल जाइत छैक। राजस्थानक एक गाममे प्रयुक्त तेरह दिनक सांझी चित्रण हमरा एना भेटल-
एकम (पहिल)- वन्दरावल
बीज (दोसर)- बीजना (पंखा)
तीज (तेसर दिन)- तीन, तिवाड़ी (तीन खिड़की)
चौठ (चारिम दिन)- चौपड़
पंचम (पॉचम दिन)- पांच कुवारे (पाँच कुमार बालक)
छठम (छठम दिन)- फूल छड़ी (फूलक डंडा)
सातम (सातम दिन)- सातिया (स्वास्तिक)
आठम (आठम दिन)- अष्टकोणी बाजोट (बैसैबला टूल)
नम (नवम दिन)- डोकरा-डोकरी (बुढ़आ बुढ़ी)
दशम (दसम दिन)- दस पकवान (दस तरहक ब्यंजन)
ग्यारस (ग्यारहम दिन)- जनेऊ
बारस (बारहम दिन)- सीड़ी (सीढ़ी)
तेरस (तेरहम दिन)- कोंट (ऐ दिनक सांझीमे सभ दिनमे युक्त चित्रक िनर्माण कएल जाइत छैक। एकरा अलाबे आरो बहुत रास बिम्वक निर्माण होइत छैक।)
सांझी कलाक रूप आ ओकर अर्थ लोक कलामे आश्चर्यजनक ज्ञान आ परम्पराक समावेश होइत छैक। कुनो चीज निरर्थक नै भेटत। जेना कि कतौ-कतौ सातम दिन हत्यारी-हतम केर रूपक विन्यास करबाक परम्परा छैक। तइ दिन ओइ आत्माक स्मरणमे रूपकेँ गढ़ल जाइत छैक जिनकर या तँ हत्या भऽ गेलन्हि या ओ स्वयं आत्महत्या कऽ लेलन्हि। नवम दिनमे डाकरिया नम बनैत छैक। ओइ दिन बुढ़ आ बुढीक चित्रण होइत छैक जे नवमी तिथि में अई जीवनकेँ तियाग केलन्हि। बीजना या बीजनी खजुर पंखाकेँ कहल जाइत छैक। तेसर दिन तिवाड़ी अर्थात तीनटा खिड़कीक निर्माण कएल जाइत छैक। चौपड़ खेलक चित्रण चारिम दिन कएल जाइत छैक। कतौ-कतौ छठम तिथमे फूल छाबरी अर्थात् फुलडालीक निर्माण करबाक परम्परा भेटत। सतिया अथवा हतिया स्वास्तिककेँ कहल जाइत छैक। एकर निर्माण सामान्यतया सातम दिन कएल जाइत दैक। अठकली फूलक निर्माण आठम दिन कएल जाइत छैक। कतौ-कतौ नवम तिथिमे नंगटा-नंगटी (वाद्य यंत्र) रचना सेहो कएल जाइत छैक।
लोक परम्परा शास्त्रीय परम्परामे सेहो प्रयुक्त कएल जाइत छैक। राजस्थानक श्रीनाथ जीक मंदिरमे मुर्तिक पाछाँ पिछवाइ कला आ केराक पातपर सांझी बनैत छैक। एकर दोसर ठाम जलमे सांझी बनैत ैछक। वृन्दावनमे फर्शपर रंगोलीक रूपमे अनेक तरहक रंग आ चाउरक आंटाक प्रयोगसँ कलात्मक सांझी राधा आ कृष्णक प्रेमकथा आ भक्तिकेँ स्मरण करबाक अप्रतीम कलाक रूपमे बनाएल जाइत छैक।
बहुत तँ जानकारी नै अछि परन्तु बुझना एना जाइत अछि जे मिथिलामे सांझ पूजक परम्परा आ कुमारि कन्या सभ द्वारे तुसारी पूजन सांझीक परम्पराक एक रूप अछि। नेपाल आ उत्तराखण्डमे सेहो किछु एहन परम्पराक विधान छैक।
एक दिन राजस्थानक उदयपुरसँ हल्दी धाटी घूमए लेल गेल रही। ओतए केर सांझी स्थानीय फूलक सहायतासँ बनाएल जाइत छैक। आ ओइमे राधा-कृष्णक प्रेमक प्रबलता दृष्टिगोचर भक्ति-भावसँ कलात्मक रूपे होइत छैक। फूलक एहेन विन्यास अन्यत्र असंभव। ओना लोककलामे कून नीक आ कोन खराप ई कहब असंभव मुदा मालवा अबिते मातर सांझीक कलासँ कुनो बटोही मंत्र मुग्ध भऽ जाइत अछि। ओतए केर नायिका केर आँखि अतेक कतरगर जे मोन करत दखिते रही। जेहने किशोरी तहने चित्रकला। मोन करत केकर प्रशंसा करी चित्रक अथवा चित्र बनेनिहारिकेँ?
राजस्थानमे एक कथा पता लागल। संझा छलीह सांवरि आ सामान्य गरीब घरक कन्या। हुनकर बिआह किछु खाश परिस्थितिमे एकटा नांगर ब्रह्मण जेकर नाम खोड़या ब्राह्मण रहैक- करा देल गेलन्हि। बेचारी संझाकेँ सासुरमे बड्ड कष्ट भेलन्हि। पति कहियो हुनकर भावनाकेँ सम्मान नै देलकन्हि। नैहरमे जनम हेबाक तुरंत बाद माय मरि गेलथिन्ह। कष्टेमे जनम भेलनि, विकट स्थितिमे बिआह भेलन्हि आ कष्टेमे मरि गेलीह सांझा। हुनका मरला उत्तर दैव लोकमे स्थान भेटलनि। आ जे कुमारि कन्या श्राद्ध पक्षमे हुनकर तेरहसँ पन्द्रह दिन अराधना करतीह तिनकर वैवाहिक जीवन सफल रहतैक। अही तरहक लोक मान्यता ओइ क्षेत्रमे छैक।
मिथिलाक सामा-चकेबा पाबनि जकाँ मालवामे सांझीक भाइ-बहिनक सम्बन्धकेँ मधुर बनेबैबला लोक-उत्सव मानल जाइत छैक। लड़की सभ अपन बीराजी (भैय्या)क लेल मंगल कामना करैत छथि। जे चीज नै भेटैत छन्हि तइ लेल भायसँ निवेदन कऽ ओइ चीजकेँ मंगा संझाक नीक जकाँ निर्माण , पूजा-पाठ करैत छथि।
अन्तत: यएह कहल जा सकैत अछि जे सांझी लोक परम्पराक एक अनुपम उदाहरण अछि. अहेन उदाहरण जइमे चित्रकला, नृत्यकला, संगीतकला, वस्तुकला आदिक सम्न्वित समावेश भेटत। ऐ तरहक अनुपम लोक कलाक रक्षण भेनाइ अनिवार्य।
डॉ. कैलाश कुमार मिश्र
प्रधान संपादक - मिथिलांचल टुडे


text:
एहि मामला मे किछ दिन पहिने राजू सहित 16 लोग के खिलाफ निगरानी थाना मे प्राथमिकी दर्ज कराओल गेल छल। प्राथमिकी मे आरोप छल कि आईएएस अधिकारी राजू जखन कल्याण विभाग के सचिव पद पर तैनात छला, ओहि समय अनुसूचित जाति आर अनुसूचित जनजाति छात्र सभके भेटै बला छात्रवृत्ति मे करोड़ों टाका केर हेराफेरी कायल गेल छल। ई मामला बरख 2013-14 मे छात्रवृत्ति मे अनियमितता बरतबाक अछि।
निगरानी विभाग भेटल शिकायत केर आधार पर एहि मामला के जांच ओहि बरख मार्च महीना मे शुरू केलन्हि। जांच के बाद निगरानी विभाग के पता चलल कि अनुसूचित जाति-जनजाति प्रवेशिकोत्तर छात्रवृत्ति के वितरण मे हेराफेरी भेल अछि।
निगरानी अन्वेषण ब्यूरो राजू के अलावा कल्याण विभाग के तत्कालीन विशेष सचिव सुरेश पासवान, सहायक निदेशक इंद्रजीत मुखर्जी, गोन्ना इंस्टीट्यूट के निदेशक, सचिव आर अन्य पर आईपीसी केर विभिन्न धारा आर भ्रष्टाचार निरोधक अधिनियम के तहत प्राथमिकी दर्ज करौलन्हि अछि। राजू 1991 बैच के आईएएस अधिकारी छैथ।


text:
एहि दौरा मे जल संसाधन मंत्री पवन कुमार बंसल जी नेपाल के प्रधानमंत्री माधव कुमार नेपाल सं सेहो भेंट करलखिन्ह आओर कोसी बांध पर चर्चा कएलखिन्ह. नेपाल के प्रधानमंत्री हुनका सभ तरह सं सहयोग के भरोस देलखिन्ह. आब कोसी पर चौबीसों घंटा निगरानी कएल जाएत.
नवका- पुरनका लेख सर्च करु...
केन्द्रीय मंत्री कएलाह कुसहा के दौरा...
केंद्रीय जल संसाधन मंत्री पवन कुमार बंसल रवि दिन कुसहा आओर भीमनगर के कोसी बराज के दौरा कएलाह. बंसलजी के संग नेपाल के जल संसाधन मंत्री बालकृष्ण खांड सेहो छलखिन्ह. दौरा मे बांध के मरम्मत... रखरखाव आओर सुरक्षा कार्य के जायजा लेलखिन्ह. बिहार के जल संसाधन मंत्री विजयेन्द्र प्रसाद यादव के एहिठाम नीक सं काज कराबय के लेल सराहना सेहो कएलखिन्ह. केंद्रीय मंत्री एहि ठाम के इंजीनियर आओर अफसर सभ के निर्देश देलखिन्ह जे बांध के सुरक्षा के काज नहि रुकबाक चाही... हर वक्त सतर्क रहय के जरूरत अछि. एहि बात पर नजर राखल लेल सेहो कहलखिन्ह जे कतहुं कटाव त नहि भ रहल अछि.
एहि दौरा मे जल संसाधन मंत्री पवन कुमार बंसल जी नेपाल के प्रधानमंत्री माधव कुमार नेपाल सं सेहो भेंट करलखिन्ह आओर कोसी बांध पर चर्चा कएलखिन्ह. नेपाल के प्रधानमंत्री हुनका सभ तरह सं सहयोग के भरोस देलखिन्ह. आब कोसी पर चौबीसों घंटा निगरानी कएल जाएत.
एहि दौरा मे जल संसाधन मंत्री पवन कुमार बंसल जी नेपाल के प्रधानमंत्री माधव कुमार नेपाल सं सेहो भेंट करलखिन्ह आओर कोसी बांध पर चर्चा कएलखिन्ह. नेपाल के प्रधानमंत्री हुनका सभ तरह सं सहयोग के भरोस देलखिन्ह. आब कोसी पर चौबीसों घंटा निगरानी कएल जाएत.
पिछला साल 18 अगस्त के कुसहा मे बांध टूटला सं उत्तर बिहार के एकटा बड़का इलाका मे भारी तबाही भेल छल. सहरसा... सुपौल... अररिया... पूर्णिया... मधेपुरा मे जान-माल के भारी नुकसान भेल. बाढ़िक पानि सं लाखों लोक के जीवन नरक बनि गेल छल. प्रधानमंत्री बाढ़ि के राष्ट्रीय आपदा घोषित कएने छलखिन्ह. आब ओहि कटाव के पूरा तरह सं बांधि देल गेल अछि. ओर सरकार के दावा अछि जे एहि बेर बांध सं कोनो खतरा नहि अछि.
सदस्यता लें टिप्पणियाँ भेजें (Atom)


text:
About
𑒧𑒻𑒟𑒱𑒪𑒲 𑒮𑒰𑒯𑒱𑒞𑓂𑒨 𑒮𑓀𑒮𑓂𑒟𑒰𑒢
मैथिली साहित्य संस्थान
Maithili Sahitya Sansthan
मैथिली साहित्य संस्थान- एक परिचय
मिथिलाक संस्कृतिक धरोहर, इतिहास एवं परंपरा विषय पर अनुसंधानक लेल मैथिली साहित्य संस्थानक स्थापना वर्ष-1969मे पटनामे भेल । एहि संस्था द्वारा मैथिली भाषामे प्रथम शोध पत्रिका ‘मिथिला भारती’ क प्रकाशन कएल गेल छल। एहि पत्रिकाक कुल पाँच टा अंक 1969 स 1977 के बीच प्रकाशित भेल छल। दोसर कार्यकलापमे विद्वत् संगोष्ठी, व्याख्यान, कार्यशाला और अनुसंधान एवं प्रकाशनक कार्यसभ होइत छल। स्थापनाक समय तत्कालीन मिथिलाक इतिहासकार, साहित्यकार, पुरातत्वज्ञ, न्यायविद, पत्रकार प्रभृति अन्यान्य विद्वान लोकनि एहि सँ संबद्ध रहलाह आ अपन-अपन विद्वत योगदान सँ एकर मदति करैत रहलाह। एहिमे कुमार शुभेश्वर सिंह, जस्टिस सुशील कुमार झा, प्रो० राधाकृष्ण चौधरी, प्रो० उपेन्द्र ठाकुर, प्रो० जे.सी.झा, बाबू लक्ष्मीपति सिंह प्रभृति विद्वानक अपूर्व सहयोग एहि संस्थाकेँ भेटल मुदा एहि संस्थानक मुख्य कर्त्ता-धर्त्ता साहित्य अकादेमी पुरस्कार सँ सम्मानित स्वर्गीय पंडित राजेश्वर झाकेँ मानल जाइत छनि। स्वर्गीय झाक मृत्यूपरान्त एहि संस्थानक कार्य-कलाप शिथिल होम’ लागल। मात्र विद्यापति पर्व समारोह मनाक’ एकर कार्यकलापकेँ पूर्ण मानल जाइत छल। आब पुन: एकर कार्यकलापकेँ गति देबाक लेल विद्वत समाजकेँ सहायता अपेक्षित अछि।
मिथिला भारती शोध पत्रिका- एक परिचय
मैथिली भाषाक पहिल शोध पत्रिका ‘मिथिला भारती’ क प्रकाशन एहि संस्थान द्वारा मिथिलाक संस्कृति एवं परंपराक अनुसंधानक क्षेत्रमे एकटा निस्सन डेग छल। एहि पत्रिकाक पाँच टा अंक प्रकाशित भेल जाहिमे तत्कालीन शोधार्थी एवं विद्वान लोकनिक दुर्लभ शोध आलेख सभकेँ प्रकाशित कएल गेल जे मिथिलाक संस्कृति एवं परंपराक लेल एकटा बड्ड पैघ उपलब्धि छल। एहिमे प्रो० रमानाथ झाक मैथिलक पंजी व्यवस्था आ पंडित राजेश्वर झाक मिथिलाक्षरक उद्भव ओ विकास नामक आलेख खूब प्रसिद्धि प्राप्त केलक। ओना सर्वश्री जटाशंकर झा, हेतुकर झा, चितरंजन प्रसाद सिन्हा, परमेश्वर झा, बी.पी.मजुमदार, अमरेश पाठक, लेखनाथ मिश्र, जटाशंकर दास, दीनानाथ झा, बलदेव मिश्र, इन्द्रकान्त झा, प्रफुल्ल कुमार सिंह ‘मौन’, विजय कुमार ठाकुर, सच्चिदानन्द सहाय, जगदीश्वर पांडेय, करुणानन्द दास, राजेन्द्र राम, नरेन्द्र झा, रमाकान्त झा प्रभृत्ति विद्वानक शोधालेख बड्ड प्रसिद्ध भेल।
प्रो० (डॉ०) हेतुकर झा एवं प्रो०(डॉ०) रत्नेश्वर मिश्रक निर्देशन ओ डा० शिवकुमार मिश्र एवं भैरब लाल दासक संपादनमे 2014 ई० स मिथिला भारतीक प्रकाशन पुनः शुरू भेल। नव अंकमे मैथिली एवं अंग्रेजी भाषामे शोधालेख प्रकाशित कएल जा रहल अछि जाहि सँ एकर अध्ययन देश-विदेशक शोधार्थी क’ सकथि आ ई पत्रिका अंतर्राष्ट्रीय ख्याति प्राप्त करए। संगहि अंतर्राष्ट्रीय भाषाक माध्यम सँ मिथिला संस्कृतिक प्रचार-प्रसार दूर-दूर तक होए। सौभाग्यक विषय अछि जे देश विदेशक विद्वान लोकनि अपन शोध आलेख स' सहयोग द' रहल छथि एवं विश्वविद्यालय अनुदान आयोगक शोध पत्रिकाक सूचीमे (UGC-CARE LIST) स्थान भेटि गेल अछि। सितम्बर 2021 धरि कुल 8 गोट भाग प्रकाशित भ' गेल अछि ।
मिथिला भारती पत्रिकाक वर्तमान :
संपादक - मंडल
प्रो० डॉ० रत्नेश्वर मिश्र
प्रो० डॉ० इंद्रकांत झा
डॉ० चितरंजन प्रसाद सिन्हा
डॉ० उमेश चंद्र द्विवेदी
प्रो० डॉ० जयदेव मिश्र
प्रो० डॉ० समरेंद्र नारायण आर्य
प्रो० डॉ० पंकज कुमार झा
डॉ० अवनींद्र कुमार झा
डॉ० जलज कुमार तिवारी
डॉ० अशोक कुमार सिन्हा
संपादक
डॉ० शिव कुमार मिश्र
श्री भैरब लाल दास
मिथिला भारतीक लेल शोधालेख आमंत्रित अछि। शोधालेख मिथिला क्षेत्र पर आधारित कोनो विषय यथा- इतिहास, संस्कृति एवं परंपरा, दर्शन, भूगोल, समाजशास्त्र, पुरातत्त्व, कला, कलाकृति, लोककला, भाषा, साहित्य, लिपि, शिक्षा प्रभृत्ति कोनो विधा पर भ’ सकैत अछि। शोधालेख मैथिली भाषामे होए त’ अत्युत्तम। ओना अंग्रेजी भाषामे शोधालेख सेहो भ’ सकैत अछि। शोधालेखक लेल संदर्भ परमावश्यक।
मैथिली साहित्य संस्थानक प्रमुख उद्देश्य :-
(क) मैथिली भाषा एवं साहित्यक सर्वांगीण विकास ।
(ख) मिथिला भारती नामक त्रैमासिक शोध साहित्यिक पत्रिकाक प्रकाशन एवं विक्रय ।
(ग) मिथिला, मैथिल एवं मैथिलीक सम्बन्धमे अनुसंधान एवं शोधकार्य ।
(घ) सांस्कृतिक, साहित्य एवं कला सम्बन्धी विषय पर अनुसंधान, अनुवाद, गोष्ठी, प्रकाशन, व्याख्यान, पुरातात्विक अन्वेषण एवं उत्खनन कार्य ।
(ङ) लोककला, हस्तकला, शिल्पकला एवं लोकभाषाक विकास ।
मुख्य कार्यकलाप
संस्थान द्वारा ७ जनवरी कऽ मैथिली दिवस मनाओल जाइत अछि। एहि दिन मैथिली भाषाकें भारतीय संविधानक अष्टम अनुसूचीमे स्थान भेटल छल। एहि सुअवसर पर विद्वत संगोष्ठी, व्याख्यान प्रभृतिक आयोजन कएल जाइछ। संस्थान द्वारा मिथिलाक सांस्कृतिक धरोहरिक संरक्षणक लेल कतेको कार्यक्रम आयोजित कएल जाइत अछि। एहि क्रममे मिथिलाक लिपि - मिथिलाक्षर ओ कैथीक संरक्षण ओ प्रचार-प्रसार लेल कतेक राष्ट्रीय ओ अंतर्राष्ट्रीय प्रशिक्षण शिविरक आयोजन पटना ओ दरभंगामे कएल गेल अछि। तहिना भाषा ओ पुरातात्विक आ प्राकृतिक संपदाक संरक्षण ओ अन्वेषण लेल कतेक कार्यक्रम अनवरत चलाओल जा रहल अछि। पछिला किछु दिनमे एहि दिशामे चलाओल गेल जागरूकता अभियान अपूर्व रहल अछि। धरोहरिक संरक्षण लेल सब वर्गक सहयोग अपेक्षित।
मैथिली साहित्य संस्थानक पदाधिकारी गण:
अध्यक्ष - प्रो० डॉ० इंद्रकांत झा
उपाध्यक्ष - श्री राघवेन्द्र झा
कोषाध्यक्ष- डॉ० शिव कुमार मिश्र
सचिव - श्री भैरब लाल दास
संयुक्त सचिव- श्रीमती कल्पना कुमारी
मैथिली साहित्य संस्थानक कार्यकारी सदस्य
श्री सुनील कुमार कर्ण
डॉ० अशोक कुमार सिन्हा
श्री विनय कुमार झा
श्री भारत भूषण झा
श्रीमती संगीता कुमारी
तकनीकी परामर्शी : जयंत कुमार
आशा अछि जे एहि वेबसाइटक माध्यम सऽ अपने लोकनिकें विभिन्न उपयोगी संसाधन प्राप्त होयत। एहि संदर्भमे अपने लोकनिक सुझाव सादर आमंत्रित अछि।


text:
अहि ठाम अदृश्य षड्यंत्र कहबाक तात्पर्य एकटा एहन षड्यंत्र सँ अछि जे षड्यंत्र होइतो षड्यंत्र नै लगैछि आम-जन मानस केँ।
बड़ा चालाकी सँ राज्य सरकार केंद्र आ राज्य सँ भेटल फण्ड के उपयोग मगध के विकास पर खर्च क् रहल अछि जाहि के भान आम मैथिल के नै लागि रहल अछि। बिहार के 38 जिलाक् हिसाब सँ जे फण्ड भेटैछि ओहि मे मिथिला संग कोना क्षेत्रीय उपेक्षा आ धोखा भ रहल अछि ताहि सँ अन्हा सभ के आई अवगत करा रहल छी -
राज्य सरकार के समग्र जिला सँ जे राजस्व भेटैछि ओहि मे मिथिला मगध सँ काफी आगा अछि। स्टाम्प शुल्क ओ निबंधन शुल्क सँ जे राजस्व बिहार सरकार के भेटैछि ओहि मे मिथिला मगध सँ बेसी पाई बिहार सरकार के दैछि।
2014-15 के सर्बे के अनुसार , स्टाम्प ओ निबंधन शुल्क सँ कुल प्राप्त राजस्व 1423 करोड़ रुपया अछि जाहि मे सँ मिथिला सँ - 755.5 करोड़ आ मगध सँ 667.5 करोड़ के राजस्व कर बिहार सरकार के भेटल अछि।
मिथिला सब दिन सँ बिहार सरकार के मगध सँ बेसी राजस्व कर दैत रहल अछि, धैरि बिहार सरकार मिथिला सँग सब दिन धोखा केलक, मिथिलाक उपेक्षा हर क्षेत्र मे केलक। कृषि, स्वास्थ्य, शिक्षा, सड़क सब मे सँ मिथिलाक हिस्सा काटि, मगध के दैत रहल अछि।
1. सड़क निर्माण - सब सँ पहिले बात करैछि सड़क निर्माण के। किएक त इ एकटा एहन मुद्दा अछि जाहि के नाम पर बिहार सरकार पछिला एक दशक मे जनता सँ खूब वाह-वाही लुटलक अछि।
ओना तेँ हर वर्ष मिथिला सँग छल आ धोखा भेल अछि मुदा उदाहरण हेतु वर्ष 2014 मे बिहार मे भेल सड़क निर्माण केर आंकड़ा अन्हा सभ सँग साझा क्S रहल छी -
वर्ष 2014 मे संपूर्ण बिहार मे 4321 किलोमीटर NH, 4390 किलोमीटर SH ओ 10128 किलोमीटर मुख्य जिला पथ केर निर्माण भेल। जाहि के जिलावार अनुपात 114 किलोमीटर, 116 किलोमीटर ओ 267 किलोमीटर लगभग होयबाक चाहि। मुदा बिहार सरकार के चालाकी ओ छल देखु - मगध केर (14) जिला मे जिलावार अनुपात सँ बेसी के सड़क निर्माण काएल गेल । 114 के जगह लगभग 133 किलोमीटर NH, 116 के जगह लगभग 147 किलोमीटर SH आ 267 के जगह लगभग 305 किलोमीटर मुख्य जिला पथ प्रति जिलाक हिसाब सँ कुल 1850 किलोमीटर NH, 2061.5 किलोमीटर SH आ 4271.6 किलोमीटर मुख्य जिला पथ के निर्माण भेल।
जखन मिथिलाक बारी आएल, राज्य सरकार अप्पण मुठ्ठी टाइट क्S लेलक। जाहिठाम 114 किलोमीटर NH भेटबाक चाहि मिथिला (24 जिला) के मात्र 102 किलोमीटर भेटल, 116 किलोमीटर SH के बदला मात्र 97 किलोमीटर आ 267 किलोमीटर के जगह 244 किलोमीटर मुख्य जिला पथ प्रति जिला भेटल। मिथिला के 2471KM NH, 2328KM SH आ 5856KM जिला मुख्य पथ भेटल। जे की वास्तविक हिस्सा सँ बहुत कम ऐछि।
2.शिक्षण संस्थान - बिहार के 38 जिला मे कुल मिला क्s 68705 प्राथमिक ओ मध्य विद्यालय अछि। अगर
तहिना बिहार के 38 जिला मे कुल 665 टा कालेज अछि जाहि के जिलावार अनुपात 18 कालेज प्रति जिला होयत अछि। राज्य सरकार के चालाकी ओ छल देखु, मगध के 14 जिला मे 325 कॉलेज जाहि के जिलावार अनुपात 23 कॉलेज प्रति जिला अछि, जे की राज्य जिलावार अनुपात सँ 5 कालेज प्रति जिला बेसी अछि। मुदा जखन मिथिलाक् बेर आएल, एकबेर फेर सँ मिथिलाक् सँग धोखा भेल। मिथिलाक 24 जिला मे मात्र 340 कॉलेज जाहि के जिलावार अनुपात 14 कॉलेज प्रति जिला अछि जे की राज्य के जिलावार अनुपात सँ 4 कॉलेज प्रति जिला कम अछि। इ सबटा षड्यंत्र बड़ा सोचि समझि आ चालाकि सँ काएल गेल अछि।।
3. स्वाथ्य संस्थान - बिहार के 38 जिला मे जिला अस्पताल, प्राथमिक उपचार केंद्र आ विभिन्न स्वाथ्य संस्थान मिला क् कुल छोट पैघ 11773 संस्थान अछि जाहि के जिलावार अनुपात 310 स्वाथ्य संस्थान प्रति जिला होयत अछि। जाहि मे सँ मगध के 14 जिला मे 4565 स्वाथ्य संस्थान अछि जेकर जिलावार अनुपात 326 स्वाथ्य केंद्र प्रति जिला अछि जे की राज्य जिलावार अनुपात सँ 16 स्वाथ्य संस्थान प्रति जिला बेसी अछि।
मुदा जखन मिथिलाक आंकड़ा केर बात करि त मिथिलाक 24 जिला मे मात्र 7208 स्वाथ्य संस्थान अछि जाहि के जिलावार अनुपात (300/जिला) राज्य केर जिलावार अनुपात (310/जिला) सँ 10 कम अछि।
तहिना, राज्य भैरि के कुल 38 जिला मे 3884 डॉक्टर अछि। कुल डॉक्टर के राज्य जिलावार अनुपात 102 डॉक्टर प्रति होइछि। 3884 डॉक्टर मे सँ मगध केर 14 जिला मे 1636 डॉक्टर अछि जाहि के जिलावार अनुपात (117 डॉक्टर/जिला) राज्य जिलावार अनुपात (102 डॉक्टर/जिला) सँ 15 बेसी अछि।
मुदा मिथिलाक 24 जिला मे मात्र 2248 डॉक्टर अछि जाहि के जिलावार अनुपात (94 डॉक्टर/जिला) राज्य जिलावार अनुपात (102 डॉक्टर/जिला) सँ 8 डॉक्टर प्रति जिला कम अछि।
इ सबटा अदृश्य षड्यंत्र अछि मिथिलाक प्रति जे समुच्चा मिथिला के शनैः शनैः हर क्षेत्र मे लुल्ह नांगर बना रहल अछि।
इ सब षड्यंत्र सत्तारूढ़ बड़ा चालाकि ओ दक्षता सँ क् रहल अछि जे आम जन मानस के देखाई नै द रहल अछि। जँ आबो नै जागब आ अपना मातृभूमि के प्रति सचेष्ट नै होयब तखन मिथलाक आबैय वला भविष्यक भगवान मालिक।
आशा करैछि, इ आंकड़ा बहुतो के आँखि पर बान्हल पट्टी खोइल देत आ लोक केंद्र ओ राज्य सरकार के मिथिलाक प्रति क्षेत्रीय उदासीनता ओ उपेक्षा सँ सँ अवगत हेता।
जय मिथिला। जय जय मिथिला।।


text:
अस्ट्रिया
अस्ट्रिया (जर्मन: Österreich) मध्य युरोपक एक देश छी । एकरा आधिकारिक रूपमे अस्ट्रिया गणतन्त्र कहल जाइत अछि । ई देशक सीमा सँ सटल पड़ोसी देशसभ जर्मनी, चेक गणतन्त्र, स्लोभाकिया, हङ्गेरी, स्लोभेनिया, इटाली, स्विट्जरल्यान्ड आ लिचटेनन्स्टाइन करि ८ टा अछि । ई देश सन् १९९५ सँ युरोपेली सङ्घक सदस्य राष्ट्र छी । अस्ट्रियाक राजधानी भियना छी । भियनाकें स्थानीय भाषामे भीन कहल जाइत अछि ।
ई देशमे नौ टा सङ्घीय राज्यसभ अछि ।
इतिहास[सम्पादन करी]
भूगोल[सम्पादन करी]
सन्दर्भ सामग्रीसभ[सम्पादन करी]
बाह्य जड़ीसभ[सम्पादन करी]


text:
मेला के दौरान पर्यटन विभाग के तरफ सं किछ आधुनिक सुविधा वाला कॉटेज सेहो बनाएल जाएत. पर्यटन विभाग एहि बेर यात्री सभ के लेल एकटा विशेष पैकेज सेहो शुरू करय जा रहल अछि. एहि पैकेज मे यात्रा...विश्राम...पूजा आओर धुमनाय-फिरनाय शामिल रहत. तैयारी के क्रम के गया आओर बोध गया शहर के प्रमुख तालाब सभ के सफाई कएल जा रहल अछि. मेला के दौरान एहिठाम आबय वाला लोक के कोनो दिक्कत नहि होए ओकरा लेल सफाई...शौचालय आओर पीबय वाला पानि के व्यवस्था सेहो कएल जा रहल अछि...
नवका- पुरनका लेख सर्च करु...
आब ऑनलाइन पिंडदान
मेला के दौरान पर्यटन विभाग के तरफ सं किछ आधुनिक सुविधा वाला कॉटेज सेहो बनाएल जाएत. पर्यटन विभाग एहि बेर यात्री सभ के लेल एकटा विशेष पैकेज सेहो शुरू करय जा रहल अछि. एहि पैकेज मे यात्रा...विश्राम...पूजा आओर धुमनाय-फिरनाय शामिल रहत. तैयारी के क्रम के गया आओर बोध गया शहर के प्रमुख तालाब सभ के सफाई कएल जा रहल अछि. मेला के दौरान एहिठाम आबय वाला लोक के कोनो दिक्कत नहि होए ओकरा लेल सफाई...शौचालय आओर पीबय वाला पानि के व्यवस्था सेहो कएल जा रहल अछि...
1 टिप्पणी:
- बेनामी30 जून 2009 को 5:24 pm
सभ किछ हाईटेक भेल जा रहल अछि। मुदा कि जे गया गेलाह के बाद मानसिक संतुष्टि मिलैत अछि ऑनलाइन पिंडदान कएला सं मिलत?जवाब देंहटाएं
रंजन कुमार
पंडौल,मधुबनी


text:
बिहार मे एक बेर फेर सं बिजली संकट गहरा गेल अछि. एक तं बिहारक बिजली कोटा कम ताही पर तय कोटा सं कम बिजली आपूर्ति. नव परेशानी कोयला आओर पानिक कमी अछि.
कहलगांव आओर पश्चिम बंगालक फरक्का केर एनटीपीसी प्लांट मे कोयला आओर पानिक कमी सं दूटा यूनिट मे बिजली उत्पादन ठप भ गेल अछि. कोयलाक कमी के कारण कहलगांव प्लांट मे दू सय दस मेगावाट
वाला चारिम यूनिट बंद भ गेल अछि. एतबे नहि एहिठाम दोसर यूनिटक काज कम लोड पर भ रहल अछि.
कोयला नहि आएल तं अगिला किछ घंटा मे एहिठामक पांच सय मेगावाट वाला तीनटा आओर दू सय दस मेगावाट वाला चारिटा यूनिट सेहो बंद भ सकैत अछि. एहि सं पूरा राज्य अन्हार भ सकैत अछि.
कहलगांव के कारण बरौनी पर लोड बेसि भ गेल अछि.
मुख्यमंत्री नीतीश कुमार जी एहि संकटक लेल सीधा- सीधा केंद्र सरकार के जिम्मेदार ठहरा रहल छथिन्ह. हुनकर कहनाय छनि जे बिहार कतेक दिन सं कोल लिंकक मांग करि रहल अछि मुदा केंद्र आनाकानी करि रहल अछि.
नीतीश जी आरोप लगौलखिन्ह जे बिहारक बिजली प्लांट के कोयला नहि देल जा रहल अछि. एहि सं बिजली संकट गहराएल जा रहल अछि.
मुख्यमंत्री जी इहो कहलखिन्ह जे ओ बरौनी प्लांट मे ढाई सय मेगावाट केर दूटा यूनिट लगाबय चाहय छथिन्ह.
मुदा जेहि तरहसं केंद्रक कांग्रेस सरकार बिहार मे दोसर पार्टीक सरकार के मदद नहि करि परेशान करि रहल अछि ओहि मे बिहार सरकार के खुद विकल्प के तलाश करबाक चाही.
केंद्र के रुख बिहारक प्रति हमेशा सं पक्षपात के रहल अछि. बिहार के विकास पर ध्यान नहि देल गेल अछि. इंफ्रास्ट्रक्चर पर ध्यान नहि देल गेल. बिहार मे बुनियादी विकास नहि होए के कारण राज्य पिछड़ल रहल.
इलाका सं लोक के पलायन होएत रहल. पढ़ल-लिखल...जानकार लोक... प्रतिभ के पलायन होएत रहल...राज्य सं इंजीनीयर..डॉक्टर...आईएएस...आईपीएस...दोसर सेवा के लोक...आईटी सं जुड़ल लोक बिहार सं दूर चलि गेलाह.एहि सं राज्य पिछड़ल के पिछड़ले रहि गेल.
बिहार सरकार के केंद्र सरकार के मुंह ताकय के जगह खुद अपन पैर पर ठाड़ होए के सीखय पड़त. दुनिया मे एहन कइटा देश अछि जतय कोयला...यूरेनियमय..पानिक कमी अछि. मुदा ओहि ठाम एक सेकेंड बिजली नहि जाएत अछि.
बिहार के सेहो तेहने विकल्प अपनाबय पड़त. कोयला..पानिक कमी अछि तं सोलर पावर जकां दोसर वैकल्पिक ऊर्जा पर ध्यान केंद्रित करय पड़त. बुनियादी सुविधा पर जोर देबय पड़त.
अहां बिजली...पानि...शिक्षा...सड़क...सुरक्षा व्यवस्था के दुरुस्त करिऔ...जे लोक अपन इलाका छोड़ि बाहर गेल छथि विकास मे योगदान देबय लेल फेर अएताह.
दोसर लोक सेहो पाई लगाबय लेल आगां अएताह बस अहां माहौल तं बनाबिऔ.


text:
पटनामे मजिस्ट्रेट खयलक मारि गाड़ि, लोक बनेलक वीडियो, पुलिस देखलक तमाशा।
पूरा समाद इ छै जे मजिस्ट्रेट साहेब अपन दल-बलके सङ्ग तथा जेसीबी लय पटना नगर निगमके वार्ड नम्बर 60के, खाजेकला थाना क्षेत्रमे गेल छलाह। ओतय लोक हुनका सभ कर्म कय देलकनि।
बेचारा अधिकारी चिचिया रहल छलाह बचाउ, बचाउ (निश्चय हिन्दीमे चिचिया रहल छलाह) मुदा भीड़ वीडियो बनेबा लागि गेल आओर पुलिस तमाशा देखय। कोनहुतो जान बचा पड़ेलाय।
ओना आजतकके एकटा समादक मोताबिक बड़का बड़का अधिकारी कहलनि जे लोकसभकेँ चिन्ह कय कारवाई करब।
एकटा मिथिला छै जतय सोशल साइट पर पोस्ट लेल अधिकारी लोकिन केस लिखा गिरप्तारीक बात करैत छथि दोसर दिस मगध छै मजिस्ट्रेट प्राण बचा भागैत अछि।
हमकोनो हिंसाके समर्थन नहि करैत छी मुदा एकबेर सोचि कय देखियो जँ गलती सँ कोनो अधिकारीके किछ कहि देने रहितय तँ मैथिलके घर घुसि बिहारी अधिकारी की हाल कयने रहति?


text:
आबि त गेलहुं मुदा आबय के मोन नहि करय छल. ओना त गर्मी छु्ट्टी मे गाम जाए छलहुं मुदा एहि बेर नवम्बर मे भगिनी के शादी होए के कारण गर्मी छुट्टी मे नहि गेलहुं. डेढ़ साल बाद गाम जाए के आनन्दे किछ आओर अछि. करीब 25 दिनक यात्रा के दौरान केवटी... दरभंगा... मधुबनी... राजनगर...भगवानपुर... जयनगर...देवधा... खजुरी-महुआ नेपाल आओर सासुर कस्मा-मरार जाए के मौका मिलल. एहि बेर सभ सं नीक गप ई रहल जे ऑर्कुट... फेसबुक आओर हेलो मिथिला सं जुड़ल कई लोक सं भेंट मुलाकात भेल. लोक सभ नीक काज कS रहल छथिन्ह. ऑर्कुट के एकटा संगी त जेहिआ मिललाह ओहि दिन एकटा मैथिली सीरियल बेटी के शूटिंग शुरू करय वाला छलाह.
दरभंगा-मधुबनी के बेसि सड़क नीक भ गेल अछि सिर्फ दरभंगा सं हमर गाम जाए वाला रोड दरभंगा-जयनगर नेशनल हाइवे के हाल बड़ खराब अछि. एतेक उबड़-खाबड़ अछि जे देह के एक-एकटा हड्डी के जोड़ ढ़ीला भs जाएत. गाम तक पहुंचय धरि अगिला सीट पकड़ने रहलौं. लोक सभ भगवान के नाम लs कs सफर करय छथिन्ह. ओना एकरा जल्दीए ठीक होए के उम्मीद छै.
दरभंगा मे दू टा शादी मे शामिल भेलहुं. भगिनी के शादी मे कन्यादान सेहो हमरे करय के रहय. ओहि के बाद गामे के एकटा आओर लड़की के शादी मे शामिल भेलहुं. एहि बीच एम्हर ओम्हर घुमनाय होएत रहल. जतय जाउ मिथिलाक दस तरहक खाना. दस तरहक तीमन... तरकारी... तरुआ. आओर हमर फेवरिट तिलकोर के तरुआ. आ...हा... एकरा त न नहिए कहि सकय छी. भ सकैत अछि दोसर ठाम रहतौं त खाएत-खाएत अकक्ष भ जएतौं मुदा मिथिलाक तरुआ.. तिलकोर केतबो खाउ मोन नहि भरत पेट भने भरि जाए. ई जरूर रहल जे एहि दौरान पेट ठीक बनल रहल... कहि सकय छी जाड़क मौसम छल जे बेसि खा लेलाह के बादहुं पेट संभार मे बनल रहल. सभ स बड़का बात छै जे अहां मना सेहो नहि न कs सकय छी. सभ ठाम एकय टा चीज सुनय लेल मिलि जाएत ओतेक दिन बाद अएलौं ओहिने चलि जाएब... एक दिन खएला सं किछ नहि होएत... अरे पेट खराब नहि न होएत... सभ पचि जाएत... अहां खाउ न किछ होएत त दवाई छै न... खिआबय के दस टा बहाना... एक बात छै जे एहन दोसर ठाम नहि मिलत एक बेर मना करिऔ कि फेर दोसर बेर नहि पूछत.
ओना आब गामो दिस आब धीरे –धीरे बैसाsक खिआबय के रिवाज खत्म भेल जा रहल अछि. प्लेट लिअ... खुद निकालि के जे लेबय के होए लिअ आओर खाउ. मुदा एहि मे अपन मिथिला वाला मजा नहि आबय छै. बैसाs क खिआबय के बाते किछ आओर छै... लाल कका के दिऔन... त सोन भाई के दिऔन... नहि-नहि आब नहि... तखनो चारि टा रसगुल्ला पात पर राखि देनाय... एकटा कचौरी राखि देनाय... एक दोसरा के पूछि-पूछि कs हंसैत... बतिआएत खनाय के आनन्द आओर कतहुं नहि भेटत.
ई सभ याद करला पर दोसर काज मे मोन नहि लगैत अछि. ताही लेल एकरा एहि ठाम विराम देल जाउ. आब फेर सं आबि गेलहुं अ. एहि बीच मे अहां सभ के हेलो मिथिला पर किछ नवका नहि मिलत एकरा लेल खेद अछि. कइटा मेल... मैसेज आएल. मुदा कई ठाम नेटवर्क के प्राब्लेम... आओर दोसर दिक्कत के कारण हेलो मिथिला के अपडेट नहि करि पएलौ. आब फेर सं अहां के रोज किछ नहि किछ जरूर पढ़य लेल मिलत.


text:
हाजीपुर। 18 जनवरी। वैशाली थाना क्षेत्र मे रहिमपुर नहर लग आय बुधवार दिन गला रेत हत्या करि फेकल गेल एक महिला के शव बरामद भेला से पूरा ऐतिया मे दहशत केर माहौल अछि। मृतिका केर पहचान क' लेल गेल अछि। बताओल जे रहल अछि कि मृतका 25 वर्षीया उषा देवी वैशाली थाना के अमृतपुर गामक निवासी अशोक राय केर पत्नी छली। ओ कैल्ह सांझ से अप्पन मायके मुजफ्फरपुर के सरैया थाना के वासदेव पट्टी गाम से गायब छली।
ओतहि दोसर दिस मृतका के माँ भूमि विवाद ल'के देवर ललन राय पर हत्या करबाक आरोप लगेलन्हि अछि। शुरूआती जांच मे पता चलल अछि कि तीन बच्चा केर माँ उषा देवी दूध लेबाक लेल घर से निकलल छली। एहि दौरान रास्ता मे हुनका बोलेरो सवार किछ लोग जबरन उठा लेलन्हि आर अपना संग ल' गेलन्हि।
भेटल जानकारी के मुताबिक भूमि विवादक लेल उषा के पिता आर चाचा के बीच मंगलवार दिन झगड़ा भेल छल। चाचा ललन राय अंजाम भुगतबाक धमकी देना छल। पुलिस शव क' अप्पन कब्जा मे ल' पोस्टमार्टम के लेल हाजीपुर सदर अस्पताल भेजलन्हि अछि।


text:
बम्बइ. मैथिल ललना शिल्पा सिंह मिस यूनिवर्स बनबाक बहुत निकट पहुंचि गेल छथि. 23 वर्षीया शिल्पा मिथिलाक समस्तीपुर जिलाक डीहा गामक छथि. शिल्पा मल्टीनेशनल कम्पनी इन्फोसिस मे साफ्टवेयर इंजीनियर छथि. हिनक शिक्षा मुजफ्फरपुर, जमशेदपुर, रांची आ मुंबइ मे भेल. भानस करबाक शौक़ीन शिल्पा नृत्य मे सेहो दक्ष छथि. ई अपन पिता कें प्रेरणाश्रोत मानैत छथि. 19 दिसंबर कें होमयवला मिस यूनिवर्स प्रतियोगिता मे ओ भारतक प्रतिनिधित्व क' रहल छथि. शिल्पा केर चयन राष्ट्रीय सौंदर्य प्रतियोगिता-आई एम शी केर माध्यम सं भेल अछि. अंजलि आ अर्जुन फ़ाइनल प्रतियोगिता मे भाग लेबाक हेतु शिल्पाक पोशाक तैयार केलनि अछि. एहि बेरक प्रतियोगिता मे दुनियाक लगभग 90 देशक सुन्नरि भाग ल' रहल छथि. अमेरिका केर लास वेगास मे आयोजित एहि प्रतियोगिता लेल वोटिंग जारी अछि जे 18 दिसंबर कें सांझ 6 बजे धरि चलत. एक व्यक्ति एक वैध इ-मेल आइडी केर संग एक दिन मे 10 बेर धरि वोट क' सकैत अछि. त' कथीक विलम्ब...चली वोट करी. ज्ञात हो जे एहि सं पहिने ई ख़िताब भारत सं मात्र दू गोट सुन्नरि सुष्मिता सेन (1994) आ लारा दत्ता (2000) जीतने छथि. (Report: मिथिमीडिया ब्यूरो)
मिस यूनिवर्स प्रतियोगिता मे मैथिल ललना
byMithiMedia •


text:
सहरसा। 26 अक्टूबर।
दशहरा बितैते लोग दीपावली आर छठ पूजा केर तैयारी म' भीर जायत छैथ। हर बरख छठ पाबनि के मौका पर जिला प्रशासन सहित आम लोकनि पोखैर म' पैन भरबाक लेल परेशान रहैत छल। मुदा एहि बेर उल्टा अछि। एहि बेर भेल मूसलाधार बारिश शहर म' बाढ़िक स्थिति पैदा क' देना छल। एखन पोखैर के हालत एहेन अछि कि सभ पोखैर पैन सँ लबालब भरल अछि। छठ घाट केँ साफ-सफाई करबाक काज किछ पोखैर पर शुरू भ' गेल अछि। मुदा शहर के अधिकांश पोखैर केर स्थिति नारकीय बनल अछि। पहिने कम पैन रहला पर लोग सभ क' डुबबाक डर नहि रहैत छलैन्ह। एहि बेर पोखैर के हर सीढी पैन सँ लबालब भरा अछि।
शहर के गांधी पथ, न्यू कोलोनी, सुपर बाजार, बनगाँव रोड मसोमात पोखर कायस्थ टोला, पूरब बाजार, सराही, डुमरैल, पॉलिटेकनिक स्थित पोखैर केर हालत बदत्तर बनल अछि। पोखैर म' कूड़ा - करकट केर अम्बार लागल अछि। जाहिके देखनिहार कियो नहि अछि। ऐहिक अलावा मत्स्यगंधा झील तेँ जंगल केर रूप ल' लेना अछि।


text:
देश भर मे अखन जनगणना के दोसर चरण चलि रहल अछि. एहि चरण मे भाषा के बारे मे जानकारी सेहो जुटाएल जा रहल अछि. लोक सभ सं पूछल जा रहल अछि जे अहांक मातृभाषा कोन अछि? घर-परिवार मे कोन भाषा बाजय छी?
जनगणना करय लेल हमरो एहिठाम एकटा मैडम आएल छलीह. हम अपन मातृभाषा मे मैथिली... आओर दोसर-तेसर भाषा मे हिन्दी आओर
संस्कृत लिखएलौं. मैथिलीक संग संस्कृत के सेहो ध्यान राखय के जरूरत अछि.
जनगणना वाला फॉर्म भरएला के बाद दस ठाम फोन पर गप करलौं. दरभंगा... मधुबनी... मुजफ्फरपुर... शिवहर...आओर दिल्ली-एनसीआर के कई लोक के सं गप करलौं. हुनका सभ सं पूछलिएन्हि जे कोन भाषा लिखएलौं?
मुदा ई जानि बड़ दुख भेल जे दिल्ली-एनसीआर के बात त छोड़ु... मिथिलाक कइटा शहर के लोक सभ अपन मातृभाषा मे हिन्दी आओर उर्दू लिखैलखिन्ह. सभ के कहनाय छलन्हि जे जखन मैथिली बोलिते-लिखते नहि छी तं केना लिखाउ.
ई सुनि हम दंग रहि गेलहुं. मन मिथिला राज्य के लेल दिल्ली मे आबि धरना-प्रदर्शन करय वाला लोक पर तमसा गेल. सोचय लगलौं जे कि ई सभ सिर्फ धरना-प्रदर्शन मे मिथिला-मैथिलीक गप करय छथिन्ह?
ई सभ लोक सिर्फ राज्य के मांग करय छथिन्ह मुदा राज्य के लेल जे जरूरी...बुनियादी चीज अछि ओकरा अनठिएने छथिन्ह. मिथिला राज्य के मांग करय छथिन्ह मुदा मैथिली के बिसरएले जा रहल छथिन्ह.
मिथिला मे लोक जनगणना मे कोन भाषा लिखैथिन्ह एकरा लेल लोक सभ के जागरूक नहि करय छथिन्ह. हिनका सभ के तं घर-घर जाsक हर लोक...हर मैथिल सं मिल कs मैथिली लिखाबय के रिक्वेस्ट करय के चाहय छलन्हि.
मुदा एहन किछ नहि भ रहल अछि. किछठाम भओ रहल अछि त एकदम छोट स्तर पर. जकर असर नहि पड़ि रहल अछि. अभियान ओहिठाम चलाएल जा रहल अछि जतय के लोक खुद मैथिली लिखा सकय छथिन्ह.
शहर...टाउन मे एहन अभियान चलाबय के जरूरत छल आओर अछि. टाउन मे रहय वाला लोक आब मैथिली नहि बाजय छथिन्ह. हिन्दी मे गप करय छथिन्ह. ई अहां के दरभंगा ...मधुबनी... मुजफ्फरपुर...
समस्तीपुर...बेगूसराय सभ ठाम देखाएत.
अहां गंगा सं उत्तर के पूरा इलाका के मिथिला मानय छी मुदा वैशाली... शिवहर... सीतामढी... चंपारण दिस लोक सभ मातृभाषा मे भोजपुरी लिखा रहल छथिन्ह. एहि पर कि कs रहल छथिन्ह नेता जी सभ?
फारबिसगंज... किशनगंज दिस सेहो अलगे हाल अछि... लोक सभ मैथिली नहि लिखा रहल छथिन्ह. मुस्लिम भाई सभ सेहो मातृभाषा मे उर्दू लिखा रहल छथिन्ह. जखन कि ई दोसर..तेसर भाषा मे होबाक चाही छल.
ई सभ मिथिला राज्य के मांग करय वाला लोक के नाक के नीचा भ रहल छनि. लोक सभ के कहनाय छनि जे ई सभ लोकनि सिर्फ अखबार...मैगजीन...टीवी पर आबय लेल आंदोलन चबाबय छथिन्ह. राजनीति चमकाबय लेल ऐना करय छथिन्ह.
लोक सभ के विचार जानि हमरो लगैत अछि कहीं एहिने त नहि अछि? अहां मिथिला राज्य के मांग करय छी मुदा ई कोन चीज पर मिलत. नहि मैथिलीक पढ़ाई...नहि लिखाई.
सिर्फ अष्टम अनुसूची मे शामिल भेलाह सं काज नहि चलत? जखन पढ़ाई-लिखाई नहि होएत त अहां के राज्य केना मिलत? अहां बेर-बेर कहय छी जे हम पांच करोड़ मैथिल के अलग राज्य चाही.
आब देखिऔ एहि जनगणना मे कतेक करोड़ होएत अछि. सभ के आबादी बढ़त मैथिली के घटत. ऐना मे मिथिला राज्य के सपन भूलि जाउ. झूठ-मूठ के नाटकबाजी सं नीक अछि बिहार के संग बनल रहुं आओर बिहार के विकास केर गप करु.
हमर ईमेल:-hellomithilaa@gmail.com
99 Labels-Men * 99 Lebals-Women * Deals 4 You * SnapDeal- Deal of the day


text:
चंदन कुमार झा केर किछु गजल ::
1.
नैनक बाण चलाकऽ हम्मर अपटी खेतमे प्राण लेलौं
झूठहि छल जे प्रेम-पिहानी से सभटा हम जानि गेलौं
सप्पत खएने रही अहाँ जे आयब हमरा सपनामे
सपना देखब सपने रहलै निन्नो अहाँ दफानि लेलौं
छल मोन जे प्रेम-रससँ भीजा गढ़ब नूतन जिनगी
हम एहिमे सौरभ मिझरेलौं अहाँ नोरसँ सानि देलौं
मोन छल जे मुक्त गगनमे उड़ब अहाँ आ हम संगे
उड़िलौं कतऽ अहाँ जानि नहि हमरा एहिठाँ छानि गेलौं
हमरा बिनु जँ जीबि सकी तऽ जीबू अहाँ सुखक जिनगी
तकिते बाट अहीॅक 'चंदन' काटब जिनगी ठानि लेलौं
2.
किछु बात एहन जे कना गेल हमरा
जिनगीक नव माने सिखा गेल हमरा
सपनाक दुनिया छलहुँ झूलैत झूला
तखनहि उठल बिर्ड़ो जगा गेल हमरा
पालन अपन पेटक करैए कुकूरो
आनोक हित जीबू बुझा गेल हमरा
अप्पन हरख हरखित रहैछै सभ क्यो
अनको दुखसँ कानब बता गेल हमरा
'चंदन' मनुज जीवन बनय नहि अकारथ
जिनगीक सभ मकसदि गना गेल हमरा
3.
आब सूतल लोक जागि रहलैए
तें तँ चोर बेछोहे भागि रहलैए
देखू लागल भीड़ चौबटिया पर
बेटा माॅ- बापकेॅ बेलागि रहलैए
बजारक भीड़मे तकैत एकांत
सूतय लेल लोक जागि रहलैए
चैतक पछबा सुड्डाह भेल घर
भादबमे धधकि आगि रहलैए
तबधल धरती दहेतै फेरोसँ
सुगरकोना मेध लागि रहलैए
जरलै घर दहेलै डीह 'चंदन'
डटले लोक क्यो नै भागि रहलैए
4.
रोटी महग महगे नून भेल छै
बोटी सुलभ सस्ता खून भेल छै
सौॅसे शहर सहसह लोक गजगज
गामक दलानो-घर सून भेल छै
प्रगतिक पथ भ्रष्टाचार अड़ल छै
नेता समाजक जनु घून भेल छै
खेती करय जे से दीन भेल छै
बइमान बेपारी दून भेल छै
करनी अपन नहि देखैत लोक छै
'चंदन' फुसिक खातिर खून भेल छै
5.
ककरो तँ जुन्ना आँत भेल छै
केयो खा-खा अपस्याॅत भेल छै
पिसा रहलै देशक जनता
कानूने व्यवस्था जाॅत भेल छै
बुड़िबके लोक नेता बनलै
विकास नेनाक खाॅत भेल छै
समाज बुड़लै बरू खत्तामे
संसद भोजक पाँत भेल छै
6.
दानवी चोटसँ मानवता थकुचल जाइए
चाॅगुरक नोकसँ मनुक्ख बकुटल जाइए
भजारि-भजारि बिचार लोक भजार तकैछ
तैयो डेग-डेगपर भजार ठकल जाइए
नञ्गटे नचैत लोककेॅ धेयान कहाॅ छैक जे
नाच बढ़ल जाइए आ तेल सधल जाइए
जड़ा छातीकेॅ निकलैछ जे धुआँ असमानमे
ओहिसँ तप्त पृथ्वी हिमालयो घमल जाइए
'चंदन' रोगायल छाती कुंठित मोन लोकक
बस पाथरक मकान एतऽ बढ़ल जाइए
●●●
चंदन कुमार झा संभावनाशील युवा कवि-गीतकार-गजलकार छथि। प्रस्तुत गीत हुनक प्रथम गजल-सँग्रह 'मोनक बात' सँ एतय साभार प्रस्तुत अछि। चंदन सँ cjha83@gmail.com पर सम्पर्क कएल जा सकैत अछि।


text:
''नींक-नींक काज करैत जायब,'' राजा कूड़न किसान सँ कहलथिन्ह। कूड़न, बुढ़ान सरमन आ कौंराई , इ छेलाह चारि टा भाई. चारों भोर में जल्दी उइठकँ अपना खेत पर काज करअ जाइत छेलाह।
दुफहरिया में कूड़न की बेटी अबैत छलीह, पोटरी सँ खाना लकअ। एक दिन गाम पर सँ खेत जाइत समय बेटी के एकटा कोनगर पाथर सँ ठोकर लागि गेलहि। ओकरा बड्ड क्रोध एलहि। अपनां दरांती सँ ओ ओहि पाथर के उखाड़क कोशिश करअ लगलीह। एकरे बाद फेर बदलैत जाइत अछि एहि पइघ किस्सा के घटना। तेजी सं। पाथर उठाक लड़की भागैत-भागैत खेत पर आवैत अछि. अपना पिता आ कक्का के सब बात एकहि सांस में बतबैत अछि।
चारु भाइ के सांस अटैक जाइत अछि। सब. जल्दी-जल्दी घर लौटेत छथि। हुनका मालूम पड़ि गेल छैन्ह कि हुनक हाथ में कोनो साधारण पाथर नहिं, पारस छैन्ह। लोहे के जेहि चीज़ सँ छुअवैत छथि ओ सोना बनि जाइत अछि आ हुनका आंखि में चमक भरि दइत छैन्ह।
लेकिन आंखिक ऐहि चमक बेसि काल तक नहिं टिक पवैत। कूड़न के लगैत छैन्ह कि देर-सबेर राजा तक एहि बात पहुंचिए जायत आ तखन पारस छिना जायत. तअ कि इ नींक नहिं होयत कि अपने सँ जाकअ राजा के सब कीछ बता देयल जाय।
किस्सा आगां बढ़ैत अछि...फेर जे कछु घटैत अछि ओ लोहाके नहिं बल्कि समाज के पारससँ छुआवक किस्सा बनि गैल। राजा नहिं पारस लेल न सोना.। सब किछ कूड़नके घुमौवैत कहलाह- एहि सँ नींक-नींक काज करिअह। पोखरि खुदिवैह।
इ किस्सा सत्त अछि, ऐतिहासिक अछइ- नहिं मालूम लेकिन पर देश के बिचोंबीच एक बहुत पइघ हिस्सा में इ किस्सा इतिहासके अंगूठा देखौवैत लोकक मन में रमल अछि। एहिठआंव पाटन नामक क्षेत्र में चारि टा बड्ड पइघ पोखरि आइओ अछि। आ एहि किस्सा इतिहास के कसौटी पर कसअ वालासबके लजौवैत अछि- चारु पोखरि क नाम चारु भाई के नाम पर अछि. बुढ़ागर में बूढ़ा सागर, मझगवां में सरमन सागर, कुआंग्राम में कौंराई सागर आ कुंडम गांव में कुंडम सागर.
सन् 1907 में गजेटियर के माध्यम सँ एहि देशक 'व्यवस्थित' इतिहास लिखवाक घूमि रहल अंग्रेज भी एहि इलाके मेंकतेबाक लोकनि सँ एहि किस्सा सुनल आ फेर देखलिन्ह आ फेर परखलैन्ह एहि चारि पइघ पोखरिक।
तखनों सरमन सागर एतेक पउघ छल कि ओकर भीड पर तीन पइघ-पइघ गांम बसेल छल आ तीनों गांम एहि पोखरि के अपना-अपना नाम सँ बांट लेल। लेकिन ओ विशाल ताल तीनों गाम के जोडऐत छल आ सरमन सागर के नाम सँ स्मरण होइ त छल. इतिहास सरमन, बुढ़ान, कौंराई और कूड़न के याद नहिं राखल..लेकिन एहि लोक पोखरि बनवैलैन्ह आ इताहस के भीड़ पर धअ देलखिन्ह।
देश-क मध्य भाग में, ठीक हृदय लअग धड़कैत इ किस्सा उत्तर-दक्षिण, पूरब-पश्चिम- चारों दिस कोनो रुप में भेटिए टा जायत। एहि के साथ भेटत सैकड़ों, हजारों पोखरि। एकर कोनो गिनती नहिं। एहि पोखरीक गिनअ वाला नहिं हिनका बनावअ वाला आवैत रहलाह, पोखरी खोदाइत रहल।


text:
भागीरथी नदी
भागीरथी (बङ्गाली भाषा - ভাগীরথী) भारतक एक नदी छी । ई उत्तराखण्डसँ प्रवाहित होइत अछि आ देवप्रयागमे अलकनन्दासँ मिल गङ्गा नदीक निर्माण करैत अछि । भागीरथी गोमुख स्थानसँ २५ किलोमिटर लम्बा गङ्गोत्री हिमनदीसँ निकलैत अछि । भागीरथी आ अलकनन्दा देव प्रयाग सङ्गम करैत अछि जकर पश्चात ओ गङ्गाक रुपमे पहचानल जाइत अछि ।
अवस्थितिसंपादित करें
भागीरथी गोमुख स्थानसँ २५ किलोमिटर लम्बा गङ्गोत्री हिमनदीसँ निकलैत अछि । ई स्थान उत्तराखण्ड राज्यमे उत्तरकाशी जिलामे अछि । ई समुद्र सतहसँ ६१८ मिटरक उचाईपर, ऋषिकेशसँ ७० किलोमिटर दूरी पर अवस्थित अछि ।
टिहरी बाँधसंपादित करें
भारतमे टिहरी बाँध, टेहरी विकास परियोजनाक एक प्राथमिक बाँध छी, जे उत्तराखण्ड राज्यक टिहरीमे अवस्थित अछि ।
सन्दर्भ सामग्रीहरूसंपादित करें
- ↑ Catchment Area Treatment: Bhagirathi River Valley Development Authority, Uttaranchal


text:
जूली झा मूल रूप सँ दरभंगा जिला के रैयाम नया गाम केर रहिवासी आर मनोज झा केँ बेटी छथि। जूली अप्पन पिता के प्रेरणा सँ गायकी केर क्षेत्र डेग राखली। जूली केँ पिता मनोज झा कहला कि जूली क' घरे स' ग़ायबाक प्रेरणा भेटलन्हि। जखन ओ एगारह बरख केँ छली, तखने सँ गीत संगीत म' अभिरूचि लेब शुरू क' देना छली। जूली एखन पढ़ाई सेहो करैत छथि संगे संग देशक कोने–कोने म' पिता संग जागरण कार्यक्रम म' सेहो भाग लैत छथि।
जूली क' गामक दुर्गा पूजा के मंच पर गेबाक पहिल मौक़ा भेटलन्हि, जाहि म' ओ मैथिली गीत ‘विनती सुनियो हे महारानी’ सँ सभक दिल जीत लेलिह। जूली क' मैथिली गायिका कुमकुम झा सेहो शुरूआती दौर म' गेबाक लेल प्रेरित केलन्हि।
जूली केँ पहिल एल्बम गंगा कंपनी सँ 2012 म' ‘जटायु मैय्या’ आयल छल। हाल म' जूली द्वारा गाओल ‘बिलम जो गुजरिया’ मैथिली गीत क' यूट्यूब पर दुइ लाख से बेसी बेर देखल जे चुकल अछि। हुनक इ एल्बम एखन धरी रिलीज नै भेल छलैन्ह, मुदा एहि एल्बम सँ जूली खूब सुर्खि बटोईर रहल छथि। मिथिलांचल म' एहि एल्बम ल' केँ हुनक प्रशंसक म' खूब उत्साह देखल जे रहल अछि। जूली लोकगायिका सारदा सिन्हा क' अप्पन आईडियल कहैत छथि।
आजुक समय म' जूली केँ लोकप्रियता देश केँ कोन - कोन म' पसैर रहल अछि, संगहि जूली सभ लोकप्रिय गायक - गायिका केँ बिच अप्पन अलग पहचान बना रहल छथि।


text:
मुंबई मे होए वाला एहि कार्यक्रम के ल क काफी विवाद सेहो भेल. महाराष्ट्र नवनिर्माण सेना के प्रमुख राज ठाकरे के कहनाय छल जे महाराष्ट्र मे बिहार दिवस
नहि मनाएल जाएत.
मुदा शुक्र दिन नीतीश जीक राज ठाकरे के संग भेल बात के बात सभ मामला सुलैझ गेल अछि. राज ठाकरे के कहनाय अछि जे ई सांस्कृतिक कार्यक्रम अछि आओर एकरा राजनीति सं कोई लेना दोना नहि अछि.
राज ठाकरे इहो कहलक जे हुनकर बात के बतड़ंग बना देल गेल छल. बिहार के सौ साल पर होए वाला एहि कार्यक्रम से हुनका भला कोन आपत्ति होएत.
राज ठाकरे के कहनाय छल जे ओ अहि बात पर प्रतिक्रिया जतौने छलखिन्ह जेहि मे नीतीश जीक तरफ सं कहल गेल छल जे मुंबई जाए लेल कोनो वीजा के जरूरत नहि अछि. ओना दू दिन पहिने एकटा सभा मे राज ठाकरे नीतीश जीक प्रशंसा कएने छलखिन्ह.
जे होए मामला शांत रहै सेहे नीक. बस मुंबई मे बिहार शताब्दी उत्सव समारोह होए सं मतलब अछि. एहि मे नहि तं ककरो हार अछि नहि ककरो जीत. बात के जतेक बढाएब ओतेक बढत.
मुंबई मे होए वाला समारोह मे उदित नारायण, मनोज तिवारी आओर बिहारक कइटा कलाकार शामिल होएताह. एहि समारोह मे 18 बिहारी के सम्मानित सेहो करय के कार्यक्रम अछि जे मुम्बई मे विशेष नाम
कमौने छथिन्ह आ मुंबई के विकास मे विशेष योगदान देने छथिन्ह.
समारोह मुंबई के सोमैया मैदान मे होएत.


text:
आय कैल्ह व्हाट्सएप पर एक सनेस ई-कॉमर्स वेबसाइट अमेजन आर फ्लिपकार्ट केर नाम से शेयर कायल जे रहल अछि। एहि सनेस मे 500 टाका मे आईफोन आर 1 टाका मे कैको शानदार इनाम देबाक कायल जायत अछि। कैको गोटा एहि फेक सनेस के झांसा में आएब सनेस मे देल गेल लिंक पर क्लिक क' दैत छैथ। ध्यान राखी एहि तरहक सनेस बिल्कुल फेक अछि। संगहि सनेस के द्वारा जाहि वेबसाइट पर यूजर रीडायरेक्ट होयत छैथ ओहो पूरा तरहे फेक अछि।
एहि तरहक सनेस व्हाट्सएप ग्रुप सभमे तेजी से पसैर रहल अछि। एहिमे देल गेल लिंक पर क्लिक कैरते सबसे पहिने विकल्प आबैत अछि जे एहि सनेस के आठ ग्रुप मे भेजू। इनाम लेबाक लालच मे लोग तुरंत एहि सनेस क' आगा फॉरवर्ड क' दैत छैथ।
साइबर एक्सपर्ट के कहब छैन्ह कि आय कैल्ह व्हाट्सएप पर चैल रहल एक टाका आर 500 टाका मे आर्इफोन बला सनेस अपने के फोन तेँ नहि दियाओत, मुदा अपनेक क्लिक कैरते अपनेक मोबाइल मे वायरस पसारबाक संगे संग मोबाइल से पूरा डाटा चोरी क' लेत। लालच से बची आर एहि तरहक सनेस से परहेज करि।


text:
पटना, मिथिला मिरर : बिहार मे चुनाव तारीख केँ ऐलानक बाद सँ राजनीतिक हलचल हरेक राजनीतिक दल मे बढ़ी गेल अछि। बिहारक दुनू प्रमुख गठबंधन मे सीट बँटवारा केँ ल’ माथापच्ची कएल जा रहल अछि। घटक दलक माँग पर प्रमुख दल मे सेहो राय विचार शुरू भ’ रहल अछि। दुनू गठबंधन मे बातचीतक दौर अंतिम चरण मे चलि रहल अछि। एक दिस जहाँ महागठबंधन मे सीट आ नेतृत्व केँ ल’ घटक दल नाराज चलि रहल अछि ओही बीच एकटा खबरि राजद केँ लेल राहत देलक अछि। खबरि अछि जे महागठबंधन मे शामिल वामदल तेजस्वीक नेतृत्व स्वीकार क’ लेलक अछि। सीपीएम, सीपीआई, सीपीआई एमएल तीनू हामी भरि देलक जे तेजस्वी यादव मुख्यमंत्री केँ चेहरा रहताह। चुनाव हुनके नेतृत्व मे लड़ल जायत। बतादी जे राबड़ी आवास पर वामदल संग बैसार भेल आ सीट बँटवारा तक तय भ’ गेल। हालाँकि कतेक सीट पर सहमति बनल एकर खुलासा अखन नहि कएल गेल अछि।
एहि पूरा मामला पर मीडिया सँ बात करैत राजदक प्रदेश अध्यक्ष जगदानंद सिंह कहलनि जे वाम दल तेजस्वीक नेतृत्व मे चुनाव लड़त। सीट हिस्सेदारी सेहो तय क’ देल गेल जाहि पर तीनू घटक दल सहमति देलनि अछि। कतेक सीट पर सहमति बनल एकर घोषणा उम्मीदवारक नामक संग एकेसंगे कएल जायत। जानकारी दैत सिंह कहलनि जे महागठबंधन सभ सीट पर घटक दलक उम्मीदवारक संग घोषणा करत। वीआईपी आ कुशवाहा पर पूछल गेल प्रश्नक कोनो जबाब नहि देलाह।


text:
मैथिली किस्सा : गोनू झाक एक बेर माल-जालक हाट गेलाह तथा ओत सं नीक बरद किनने अयलाह। पैसाक किल्लति रहिन तें एकटा किनलनि। गोनू झा सोचलनि जे पाइ होयत तं जोड़ा लगा लेब। एहि वर्ष ककरो संग भजैती क लेब। यैह सभ सोचैत गोनू झा गाम दिस आबि रहल छलाह। कि तखने एक गोटे पुछलथिन- ‘गोनू बाबू कतेकमे पटल?”
– “पौन सयमे भेल।’ गोनू बाबू हुलसैत उत्तर देलथिन आ बात पर आगू बढ़ैत गेलाह। तखने एकटा जजमान सं भेट भ गेलनि। ओही वैह प्रशन क देलथिन – “पुरहित, कतेक पर टुटलै?” गोनू झा उत्तर देलथिन – “यैह, पौन सयमे।”
इहो पढू : मैथिली किस्सा – ‘गोनू झा’ के स्वर्ग से बजाहट
एवम् क्रमे गोनू बाबूक गाम जेना-जेना लगीच भेल जानि, पुछनिहारक संख्यामे वृद्धि भेल जनि। गोनू बाबू पूर्वमे त बड़ हुलसिक उत्तर दैत जाइत छलथिन। मुदा बादमे क्रमशः एहि प्रशन पुछनिहार सभसं आजिज भ उठलाह। ककरा उत्तर देथु, ककरा नहि देथु। हुनकर बरद किनबाक जे ख़ुशी रहनि, से दुःख मे परिवर्तित होब लगलनि।
मुदा गोनू बाबू अपनाकें एहिसँ असम्प्रक्त्त रखबाक प्रयास कर लगलाह। मुदा से हो त कोना हो? यैह प्रशन बेर-बेर दिमागमे घुरिआय लगलनि। कि तखने एकटा बुद्धि फुरलनि। एम्हर एही चिन्तन- मंथनमे गाम सेहो आबि गेल रहनि। एकाएक ओ बरद्कें बाधक कातक एकटा गाछक सोइरमे देलनि आ अपन गाछक फुनगी पर जाक बैसि रहलाह। नीक जकाँ जखन बैसि रहलाह सं ओहीठामसं चीकरब शुरू कयलनि- ‘दौडै जाइ जाह हो लोक सभ……. मरलौं होsssss!!”
इहो पढू : गोनू झा के माँ कालीक साक्षात दर्शन
चिकरबाक ई अन्तहीन सिलसिला तखन ख़तम भेलनि जखन हुनका ई बुझा गेलनि जे गामक प्रायः सभ लोक जुमि गेलाह अछि। गोनू झा गरकें साफ़ करैत नीचाँ उतरय लगलाह। प्रशन पुछनिहारक संख्या बढ़ैत गेल – कि भेल ? किए चिकरै छलौं। कोना गाछ पर चढ़लौं आदि-आदि।
गोनू बाबू ताधरि मौन छलाह। नीचा आबि कने आस्वस्त भेलाह तथा सहटिक बरद लग अयलाह। तदुपरांत ओ कनेक खखसलाह आ बाजि उठलाह – “सुनि लिय! आब हम फेर नहि बाजब। हम उत्तर दैत-दैत थाकि गेल छी। तें सोचल जे समिलाते बजा, स्पष्ट क देल जाय। हम एहिसँ बड़ व्यथित छी….।
इहो पढू : मैथिली किस्सा – गोनू झाक पुरस्कार
– आखिर की बात छै गोनू बाबू?? ” सम्मिलित प्रशन छुटलनि।
– “बात किछु नहि अछि” गोनू बाबू स्पष्ट करैत कहलथिन- “हम इ बरद किनलहूँ अछि। एकर दाम अछि पोन सय। अदन्त अछि। बधिया अछि…..।” गोनू बाबू कनी रुकलाह, फेर बजैत भेलाह- “आब ऐ सं बेसी हमरा किछु नहि कहबाक अछि। तथा अहूँ सभसँ आग्रह जे फेर हमरा ऐ बरदक मादे किछु नहि टोकू, बस। एतबा कहैत ओ बरद खोललनि आ निकैल गेलाह। उपस्थिति लोक सभक कंटमे आयल बात मूहँमे आबि अंटकि गेलनि।
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
नवका- पुरनका लेख सर्च करु...
नीतीश फेर यात्रा पर
लोकसभा चुनाव मे मिलल भारी कामयाबी सं उत्साहित मुख्यमंत्री नीतीश कुमार राज्य के जनता के आभार जताबय लेल धन्यवाद यात्रा पर निकलि पड़लाह अछि. सात दिन के अपन एहि यात्रा मे रोज कम सं कम तीन लोकसभा क्षेत्र मे जएताह. तीन लोकसभा क्षेत्र मे सं कोनो एकठाम हिनकर सभा सेहो होएत. धन्यवाद यात्रा के शुरूआत बुधदिन दरभंगा... मधुबनी आओर झंझारपुर लोकसभा क्षेत्र सं भेल. यात्रा के दौरान मुख्यमंत्री के संग उप मुख्यमंत्री सुशील कुमार मोदी सेहो रहथिन्ह. यात्रा के पहिन दिन मुख्यमंत्री एक बेर फेर केंद्र सं बिहार के विशेष राज्य के दर्जा देबय के मांग कएलखिन्ह.
सदस्यता लें टिप्पणियाँ भेजें (Atom)


text:
प्रस्तुत पद मैथिलीक महान कवी विद्यापति द्वारा लिखल गेल अछि । एहि मे महाभाव भाव के प्रकट कयल गेल अछि । महाभाव अर्थात जखन प्रेमी एक दूसरा के फराक नहि एके भुजेत अछि । अपने मे अपन प्रेमी के महसूस करैत अछि ।
“अनुखन अनुखन माधव माधव सुमिरिते
सुन्दरि भेल मधाई ।
ओ निज भाव सभावहि विसरल
आपन गुन लुबुधाई ।। ”
राधा बेर बेर माधव माधव बाजैत अछि । एतने बेर माधव बाजैत अछि कि ओ मधाई भ’ गेल अछि । अर्थात राधा कृष्णाक स्मरण क ‘ रहल अछि आ हुनक प्रेम मे व्यग्र अछि । ओ अपन स्वाभाव बिसरि गेल अछि आ कृष्णक गुण में लुब्ध अछि । अइसन प्रेम अछि कि अपन कोनो सुध बुध न अछि मुदा अपन प्रेमिक ज्ञान अछि ।
“माधव अपरूप तोहिरी सिनेह ।
अपने बिरह अपन तनु जर जर
जिबइते भेल संदेह ।। ”
माधव हे कृष्ण अहाँक प्रेम अपूर्व अछि । अहाँक प्रेम मे राधा अपन तन जर्जर करल जा रहल अछि । ओकर जीवन सेहो संदेहपूर्ण अछि । जखन कोनो प्रेमी प्रेम करत अछि त ‘ ओ अपन प्रेमिक विरह मे जर्जर भ ‘ जायत अछि । जिबैत अछि कि मृत्यु के प्राप्त करि ई प्रश्नचिन्ह अछि ।
“भोरहि सहचरि कातर दिठी हेरि ।
छल छल लोचन पानि
अनुखन राधा राधा रट इत
आधा आधा कहु बानि ।। ”
भोर होयत अछि त ‘ सखी सभ राधाक आखि मे अश्रु देखैत अछि । जखन प्रेमी स ‘ विरह होयत अछि त ‘ भोर भेला सभसँ प्रथम प्रेमी स्मरण होयत अछि आ ओकर विरह मे अनायास अश्रु प्रकट होयत अछि । एहि स्थान आब राधा, राधा राधा रटैत अछि । अर्थात राधा आब अपने के कृष्ण बुझेत अछि । जखन ओ कृष्ण भ ‘ गेल अछि त ‘ ओ आब राधाक विरह मे अछि । एखेन बेर राधा राधा बाजैत अछि कि आधा आधा प्रतीत होयत अछि ।
“राधा सय जब पुनतहि माधव
माधव सय जब राधा ।
दारुन प्रेम तबहि नहि टूटत
बाढ़त विरहक बाधा ॥ ”
राधा स ‘ औ कृष्ण बनैत अछि त ‘ ओ पुनः कृष्ण स ‘ राधा । अर्थात जखन ओ राधा अछि त ‘ ओ कृष्णक विरह मे अछि । ओ फेर एतने मधाई भ ‘ जायत अछि कि ओ अपने के कृष्णा भुझे त अछि । जखन ओ कृष्णा भ ‘ जायत अछि त ‘ ओ राधाक विरह करैत अछि । एहि प्रकार कखनो ओ कृष्णा भ ‘ जायत अछि त ‘ कखनो राधा । अइसन कष्टकारी प्रेम अछि जे टूटत नहि अछि ।
“दुहु दिशे दाहुरने जैसे दग धइ
आकुल कीट परान ।
ऐसन बल्लभ हेरि सुधामुखी
कवी विद्यापति भान ॥ ”
जखन लकड़ीक दुनु ओर अग्नि लागल होए आ एहि लकड़ी पर कोनो कीट होये त ‘ जे स्थिति कीटक होयब तखन स्थिति राधाक अछि । हे राधा अइसन कृष्णक प्रेम अछि । अइसन विद्यापति कहैत अछि । एहि स्थान पर उपमा अलंकारक सुन्दर उपयोग सेहो देखल जा सकैत अछि ।


text:
नवका- पुरनका लेख सर्च करु...
बिहार के बदनाम करय मे अखबार सेहो शामिल
पहिने बिहार के बदनाम करय मे राजनेता के राजनीतिक हित जुड़ल छलन्हि ओ वोट बैंक के लेल दस तरह सं लोक के उकसाबैत छलिन्ह. मुदा जे ताजा मामला सामने आएल अछि ओ बुद्धिजीवी वर्ग सं अछि. अखबार के सम्पादकीय विभाग सं अछि . भोपाल सं प्रकाशित देश के एकटा प्रतिष्ठित अखबार अछि दैनिक भास्कर. दैनिक भास्कर के राज्य सम्पादक छथिन्ह अभिलाष खांडेकर. हुनकर एकटा सम्पादकीय निकलल भोपाल को बिहार होने से बचाएं. खांडेकर जी ई लेख भोपाल मे कार मे भेल गैंगरेप के बाद लिखलखिन्ह. एहि लेख मे ओ एक तरह से बिहार के गाड़िए देने छथिन्ह. खुब हो हल्ला भेलाह पर आओर प्रबंधन के कइटा फोन गेलाह के बाद पेपर त नहिं मुदा साउट पर बिहार के जगह पर जंगलराज करि देल गेल अछि.
असल मे बिहार के लोक... छात्र अपन प्रतिभा के बल पर... अपन योग्यता के बल पर... अपन स्कील... क्षमता के बल पर पूरा देश मे छाएल जा रहल छथिन्ह. मेडिकल... इंजीनियरिंग... आईटी... बैंक... एसएससी... रेलवे... लोकसेवा कोनो परीक्षा होए बिहारी छात्र सभठाम अपन परचम लहरा रहल छथिन्ह. कइ ठाम त एहन भ रहल अछि जे आधा सं बेसि सफल विद्यार्थी बिहार सं रहय छथिन्ह . एहन मे ओहिठाम के लोक के लगय छनि जे अगर ई पास भ गेल त हमर अपन भाई-भतीजा के नौकरी नहि मिलत, जे ओतक समर्थ नहिं रहय छथिन्ह. जहिआ तक अनुशंसा पर होएत छल.... बिना परीक्षा लेने नौकरी देल जाएत छल तखन त ओ अपन भाई- भतीजा के ओहिना नौकरी द दैत छलखिन्ह मुदा आब जखन योग्यता परीक्षा सं होएत अछि... ओहि मे ओ पिछड़ि जाएत छथि आओर एकरा लेल बिहार के गड़िआबैत छथिन्ह. बिहारी विद्यार्थी ओना शांत होएत छथि. सभ किछ शांति सं करय चाहैत छथिन्ह. मुदा दोसर राज्य के लोक सभ हो हल्ला क हिनका होत्साहित करय चाहैत छथिन्ह. मराठी... बंगाली... पंजाबी के नाम पर अपन अस्तित्व बचाबय चाहैय छथिन्ह. जोर सं बोलि मामला के भटकाबय चाहैय छथिन्ह.
अखबार के सम्पादक के एहि मामला पर बिहार के लोक के कड़ा विरोध जतएबाक चाही ओर प्रबंधन पर ई दबाव बनाएबाक चाही जे ओ सम्पादक महोदय पर उचित कार्रवाई करय. सम्पादकीय सं सिर्फ बिहार के नाम हटा जंगलराज करला सं मामला नहिं खत्म भ जाएत अछि. ई सम्पादक महोदय के मानसिकता के देखाबैत अछि. अगर हिंसा... अपहरण... कानून व्यवस्था के मामला देखल जाए त बिहार अखनो दिल्ली-एनसीआर सं कई गुना बेहतर अछि. दिल्ली-एनसीआर मे त ठीक शहर मे दिन दहाड़े बैंक लूटि लेल जाएत अछि. महिला के उठा लेल जाएत अछि. बाइकर्स के आतंक मचल अछि. पेपर क्राइम के खबर सं भरल रहैत अछि. पेपर देखिऔ कोनो दिन एहन नहि होएत जे दिल्ली – एनसीआर के फलां-फलां इलाका मे एतेक लोक के गोली मारि देल गेल... त लूटि लेल गेल. ब्लूलाइन बस के आतंक त सभ जानिते छी. देश के राजधानी होएतहुं जेना ओकरा पर कोनो कानून लागुए नहि होएत होउ, लागू केना होएत बेसि बस त नेता सभ के परिचित के छनि. दिल्ली- एनसीआर मे एकोटा ऑटो अहां के नियत भाड़ा-किराया (मीटर) पर नहि मिलत. जतय के किराया 10 टका होएत पचास मागंत. जखन दिल्ली के ई हाल त देश के सोचिए सकैत छी. कई इलाका मे त महिला बिना कोनो पुरुष के संग बाहर नहिं निकलय छथीह. एतेक खराब हाल अछि दिल्ली-एनसीआर के. नहि जानि कोन ठाम चारिटा बदमाश आएत आओर कनपटी पर भीड़ा सभ सामान छीन लेत. कानून व्यवस्था अपना सं नहिं सुधरत त बिहारी के बदनाम करताह.
मुम्बईओ के सेहे हाल छै. मुम्बई हमला के समय राज ठाकरे जैसन लोक चुप रहताह आओर छोट छिन बात पर बिहारी के जिम्मेदार ठहरएताह. मुम्बई मे बनय वाला पचास प्रतिशत फिल्म अंडरवर्ल्ड पर रहय छै कि ओ अंडरवर्ल्ड बिहारी चलाबैत अछि. अंडरवर्ल्ड केना सिर उठाबैत अछि अहां के लचर कानून व्यवस्था के कारण नहिं. आब अहां एकरो लेल बिहारे के बदनाम करु तकर त कोनो जवाबे नहि अथि न. देश के बड़का-बड़का जतेक घोटाला भेल अछि ओहि मे निन्यानबे प्रतिशत घोटाला मे बिहार के लोक के कोनो हाथ नहि अछि. मुदा अहां बदनाम करबय बिहार के.
बिहार शुरूए सं भेदभाव के शिकार होएत आएल अछि. खनिज सम्पदा मे धनी होएतहुं शोषण कएल गेल. खनिज सम्पदा बिहार ( झारखंड सहित ) मे आओर हेडक्वार्टर बंगाल... बंबई मे... दिल्ली मे. फैक्ट्री बिहार मे ओर अफसर बंगाल के. नौकरी मे अपन-अपन इलाका के लोक के भरि देलाह. बिहारी बेरोजगारे ... बेकारे रहल. माल बिहार के आओर मलाई खाय बाहर के लोक. शिक्षा... स्वास्थ्य... सड़क... रेल... रोजगार... विकास सभ क्षेत्र मे बिहार के अनदेखी कएल गेल. एहि के लेल काफी हद तक अपन बिहार के नेता सभ सेहे जिम्मेदार छथि. जे पार्टी मे अनुशासन के नाम पर चुप रहलाह आओर अपन राज्य-क्षेत्र के उपेक्षा करैत रहलाह.
मुदा जे होए ई मुद्दा पर सभ लोक के एक स्वर सं अपन विरोध जतयबाक चाही जेहि सं आगां कोइ एहन हिम्मत फेर नहिं करय. अगर एहि बेर चुप रहब त फेर बेर- बेर एहन गप सुनय लेल तैयार रहय पड़त. आबि अहां सोचि लिअ अहां कि चाहैत छी. अपन कमेंट- विचार जरूर लिखु.
3 टिप्पणियां:
- बेनामी19 जून 2009 को 9:59 pm
बद अच्छा बदनाम बुरा...बिहार को दूसरों के पापों का प्रायश्चित करना पड़ रहा है...नेताओं ने निजी स्वार्थ में बिहार को जमकर लूटा और बदनाम किया...अब बाकी लोग भी बहती गंगा में हाथ धोने के लिए तैयार हैं...लेकिन कम से कम पढ़े लिखे तबके से तो ऐसी उम्मीद नहीं थी...किसी के प्रति ऐसी टिप्पणी बेहद शर्मनाक है...जिसकी कलम ऐसी हो गयी हो उसकी सोच के बारे में क्या कहा जा सकता है...बस बड़े होकर ऐसी नादान हरकतों पर ऐसे लोगों के लिए सद्-बुद्धि की कामना करनी चाहिए...जवाब देंहटाएं
शेखर, फरीदाबाद
ई बिहार के बदनाम करय के साजिश अछि. एकरा सभ लोक के विरोध करबाक चाही।जवाब देंहटाएं
- बेनामी22 जून 2009 को 10:29 pm
Muda Dainik Bhaskar wala lok ke otek virodh ke baado nai chetlak,,,, agila din national edition mein seho okra chhaip delak.जवाब देंहटाएं


text:
सुप्रीम कोर्ट आधार नंबरक अनिवार्यता आओर एकर निजताक उल्लंघन पर अहम निर्णय सुना देलक अछि। सुप्रीम कोर्टक पाँचटा जज बला संवैधानिक बेंच बहुमत सँ बुधदिन कहलक की आधार नंबर संवैधानिक रूप सँ वैध अछि.
सुप्रीम कोर्ट आधार नंबरक अनिवार्यता आओर एकर निजताक उल्लंघन पर अहम निर्णय सुना देलक अछि। सुप्रीम कोर्टक पाँचटा जज बला संवैधानिक बेंच बहुमत सँ बुधदिन कहलक की आधार नंबर संवैधानिक रूप सँ वैध अछि.
- आधार अधिनियमक तहत डेमोग्राफिक आओर बायोमेट्रिक जानकारी देनाइ गोपनीयताक मौलिक अधिकारक उल्लंघन नहि करैत अछि।
- आधार अधिनियमक प्रावधान सभके मोताबिक, कोनो व्यक्ति सँ डेमोग्राफिक आओर बायोमेट्रिक जानकारीके तीनगो टेस्ट सँ जाय पड़ैत छै जेना की पुट्टास्वामी (सुपरा) मामिलामे बतायल गेल छल, ताहिलेल एकरा असंवैधानिक नहि कहल जा सकैछ.
- डेटाक संग्रह, एकरा अपना लग रखनाइ आओर प्रयोग गोपनीयताक मौलिक अधिकारक उल्लंघन नहि करैत अछि।
- आधार क़ानून व्यापक निगरानीक काज नहि करैत अछि।
- आधार एक्ट आओर रेगुलेशन व्यक्ति सभक सँ संग्रह कएल डाटा के सुरक्षा दैत अछि।
- आधारक धारा 7 संवैधानिक अछि। अहि सेक्शनके मुताबिक किछ सब्सिडी, लाभ आओर सेवा सभ लेल आधार नंबर ज़रूरी अछि। इस प्रावधानके मात्र अहिलेल नहि हटायल जा सकैछ किएक की किछ मामिलामे लोगक जानकारी मेल नहि खेलक अथवा सत्यापन नहि भेल।
- राज्य अनुच्छेद 21क तहत भोजनक अधिकार अथवा आश्रय आदिक लेल लाभार्थी सभक गोपनीयताक अधिकारक अतिक्रमण कएल जा सकैछ आओर नहिये अनुच्छेद 21क ऊपर राज्यके प्राथमिकता देल जा सकैछ।
- आधारक सेक्शन 29क मुताबिक अहि क़ानूनक तहत लेल गेल जानकारी मात्र आधार नंबर बनेबाक आओर सत्यापनक लेले प्रयोग भय सकैछ। इ सेक्शन संवैधानिक अछि आओर एकरा हटेबाक आवश्यकता नहि अछि।
- सेक्शन 33 के मुताबिक जँ कोर्ट आदेश दैत अछी तँ आधारक जानकारी दिय पड़तऐ।
- सुप्रीम कोर्ट अहि सेक्शनके संवैधानिक बतौलनि अछि किएक कीआधारक डेटा पुलिस जांचक लेल उपयोग होयत।


text:
नव दिल्ली. विगत दस बरखक भाँति एहि बेर पुनः डॉ राजेन्द्र प्रसाद पार्क, पश्चिमी विनोद नगर, दिल्ली स्थित संस्था "विद्यापति मैथिल युवा मंच" बसंत पंचमीक पावन अवसर पर 15 फरवरी 2013 कए सरस्वती पूजनोत्सवक सफलतापूर्वक आयोजन केलक अछि. एहि सुअवसर पर माँ सरस्वतीक सविधि पूजा-अर्चनाक संगहि नेना सभके प्रोत्साहन हेतु कक्षा छ: स' ल' क' नवम धरिक छात्र/छात्राक बीच अनेकानेक गतिविधि जेना कि-प्रश्नोत्तरी, चित्रकला, गायन आ नृत्य प्रतियोगिताक (30 गोट छात्र/छात्रा पुरस्कृत) पश्चात सांस्कृतिक कार्यक्रमक आयोजन सेहो कैल गेल. एहि विशेष अवसरपर संस्थाक विगत बरखक क्रियाकलाप आ लेखक लोकनिक रचनाक एकटा अनुपम संग्रह "स्मारिका" सेहो प्रकाशित कैल गेल. पूजा स्थल पर स्थानीय मैथिल आ अमैथिल दुनू समाजक योगदान निश्चितरूपे एहि सफल आयोजनक रूप मे देखबा मे आयल. सामाजिक, राजनितिक, विभिन्न संस्था आ शिक्षाविद लोकनिक उपस्थिति विशेष आकर्षक रहल जाहि में आम आदमी पार्टी समूह केर संग मनीष सिसौदिया, बीजेपी केर पूनम झा आज़ाद, चार्टर्ड एकाउंटेंट इंस्टिट्यूटक चेयरमैन दुर्गादास अग्रवाल, ब्रिटिश लिंगुआक प्रबंध निदेशक डॉ बीरबल झा आदिक संगे मीडियाकर्मी (सौभाग्य मिथिला, दैनिक जागरण, ईटीवी समूह, मिथिमीडिया आ अन्य) लोकनिक सहयोग वृहत रूप मे देखबा मे आयल. संस्था द्वारा संचालित चेरिटेबल अस्पताल "वी एम वाई एम डिस्पेन्सरी" द्वारा निःशुल्क चिकित्सा परामर्श कैम्प आ संगहि रंग-बिरंगक पत्रिका/कैसेट/मिथिला पेन्टिंग/मुफ्त नेत्र चिकित्सा शिविर आदिक स्टाल आ श्रद्धालु लोकनिक उपस्थितिसँ पूजा पंडाल शोभायमान भेल. संध्या आरतीक पश्चात सांस्कृतिक कार्यक्रम केर आयोजन मे कलाकार-रमेश मल्लिक (संगीत ग्रुप), संजय झा, संजय कुमार झा, पूजा झा, रश्मी रानी आदि जतय अपन सुमधुर स्वर स' संगीत केर माहौल बनौलाह ओतहि उदघोषक मनीष झा 'बौआभाइ' दर्शकक भरपूर आनंद दैत थोपड़ी बटोरय मे बेस सफल रहलाह. प्रातःकालीन पूजा-आरती, हवन आ तकरा बाद प्रतिमाक जल प्रवाह हेतु सभ कार्यकर्ता यमुना जी मे मूर्ति विसर्जित केलनि.
संस्थाक सक्रिय कार्यकर्ता-एस एन मिश्रा, पं नारायण जी झा, पं हृदय नारायण झा, तपन झा, अमरेन्द्र झा, सीताराम वार्ष्णेय, बृजमोहन मिश्रा, केदारनाथ झा, पशुपतिनाथ झा, आनंद झा, मनिन्द्र झा, संजय झा, प्रफुल झा, मनीष झा, रणधीर झा, दिलीप झा, राघब चौधरी, संतोष चौधरी, विजय झा, सुमन सिंह, उमेश देव, विकास झा, रजनीश झा, पुरुषोत्तम ठाकुर, सुरजीत सिंह, संतोष झा, अमोल झा आदि केर महीनो केर मेहनत आ बुद्धि दात्री माँ सरस्वतीक असीम कृपा स' ई महोत्सव सविधि संपन्न आ सफल भेल. (Report: मिथिमीडिया ब्यूरो)
संस्थाक सक्रिय कार्यकर्ता-एस एन मिश्रा, पं नारायण जी झा, पं हृदय नारायण झा, तपन झा, अमरेन्द्र झा, सीताराम वार्ष्णेय, बृजमोहन मिश्रा, केदारनाथ झा, पशुपतिनाथ झा, आनंद झा, मनिन्द्र झा, संजय झा, प्रफुल झा, मनीष झा, रणधीर झा, दिलीप झा, राघब चौधरी, संतोष चौधरी, विजय झा, सुमन सिंह, उमेश देव, विकास झा, रजनीश झा, पुरुषोत्तम ठाकुर, सुरजीत सिंह, संतोष झा, अमोल झा आदि केर महीनो केर मेहनत आ बुद्धि दात्री माँ सरस्वतीक असीम कृपा स' ई महोत्सव सविधि संपन्न आ सफल भेल. (Report: मिथिमीडिया ब्यूरो)
Tags: हालचाल


text:
सहकारिता मंत्री आलोक मेहता रजिस्ट्रेशन के लेल सॉफ्टवेयर आर एप्स लांच केलन्हि। कुनु भी किसान बिहार सरकार के सरकारी वेबसाइट के सहकारिता विभाग पर ऑनलाइन रजिस्ट्रेशन करा सकैत छैथ। ओहिठाम रजिस्ट्रेशन संबंधित लिंक देल गेल अछि।
एप्स लांच करबाक मौक़ा पर सहकारिता मंत्री कहला कि धान खरीददारी म' पूरा तरहे पारदर्शिता रखबाक लेल पहली बेर किसान सभ सँ ऑनलाइन रजिस्ट्रेशन कराओल जे रहल अछि। कुनु भी किसान कतहुँ से रजिस्ट्रेशन करा सकैत छैथ। ऐहिक अलावा प्रखंड कार्यालय म' सेहो ऑफलाइन रजिस्ट्रेशन करबाक व्यवस्था कायल जे रहल अछि।
दरअसल नीतीश सरकार किसान सभक धान केर बाजिव दाम दियेबाक लेल 1470 टक्का प्रति क्विंटल धान अधिप्राप्ति करबाक फैसला केना अछि। एहि बेर किसान सभ क' धान बेचबाक लेल हर हाल म' ऑनलाइन रजिस्ट्रेशन करबे परतैन्ह।


text:
मैथिल मंच के तरफ सँ आई मणिभूषण राजू आ पुरुषोत्तम वत्स, वर्तमान समय में गलत व्यवस्था पर सीधे रूप से चोट करयवला आ अपन बात बेबाकी सँ राखयवला सरल व्यक्तित्व के स्वामी, प्रखर वक्ता हायाघाट के वर्तमान विधायक श्री अमरनाथ गामी जी सँ शिष्टाचार भेंट कयलथि।
कोरोना के एहि विकराल महामारी के समय मे अपन क्षेत्र आ दरभंगा शहर में सतत राहत कार्य के सफल नेतृत्व करबा लेल मंच के तरफ सँ विधायक जी के मिथिलाक परम्परानुसार मिथिला पेंटिंगयुक्त पाग, चादर आ मिथिला पेंटिंग सँ अभिनन्दन कयल गेल।
लगभग दू घंटा सँ बेसी समय में विस्तार सँ मिथिला के सामाजिक आ राजनैतिक मुद्दा पर गहन चर्चा भेल। ई जानि खुशी भेल जे विधायक जी विगत एक साल सँ मंच के क्रियाकलाप पर ध्यान राखय छथि आ बहुत रास त्रुटि के ध्यानाकर्षण करबैत केवल सामाजिक आ जनकल्याण सँ जुड़ल मुद्दा पर ध्यान केन्द्रित करबाक विचार देलन्हि।
एखन के समय में विधायकजी सबसँ बेसी कोरोना के महासंकट पर जनसेवा आ जागरूकता हेतु काज करबाक विचार देलन्हि आ कहलनि कि वर्तमान स्थिति के देखैत केवल सरकार के भरोसे एकर तुरत समाधान मुश्किल अछि तैं समस्त युवालोकनि एक संकल्प लय एहि लड़ाई मे आगा आऊ आ अपन, अपन परिवार संग जनमानस के सुरक्षा हेतु यथासंभव प्रयास करू।
एकटा सहयोगी, मार्गदर्शक आ संरक्षक हर रुप में सामाजिक आ जनकल्याण सँ जुड़ल काज लेल सतत संग आ समर्थन के आश्वासन देलन्हि।
समस्त मंच के तरफ सँ आभार प्रकट करैत मणिभूषण राजू आ पुरुषोत्तम वत्स आगाक परियोजना में विधायक जी के मार्गदर्शन आ संरक्षण लेल पुन: अभिनन्दन कयलन्हि।
युवालोकनि के सामाजिक आ जनकल्याण सँ जुड़ल काज में अग्रसर हेबाक चाही :: अमरनाथ गामी
मैथिल मंच के तरफ सँ आई मणिभूषण राजू आ पुरुषोत्तम वत्स, वर्तमान समय में गलत व्यवस्था पर सीधे रूप से चोट करयवला आ अपन बात बेबाकी सँ राखयवला सरल व्यक्तित्व के स्वामी, प्रखर वक्ता हायाघाट के वर्तमान विधायक श्री अमरनाथ गामी जी सँ शिष्टाचार भेंट कयलथि।


text:
रुद्रकांत जी गीता के श्लोक के पहिने मैथिली मे पद्य के रूप मे अनुवाद कएलखिन्ह फेर ओकर भाव के अनुवाद करि ओकरा आम लोक के लेल आसान बना देलखिन्ह. सभ सं अचरज के गप ई जे ओ एहि गीता के अनुवाद सिर्फ डेढ़ मास मे कएलखिन्ह. जखन कि गीता के 18 अध्याय मे कुल 705 श्लोक अछि.
हिनकर अनुवाद कएल गीता आम लोक के आसानी सं समझ मे आबि सकैत अछि. मैथिली के लेल ई एकटा नीक खबर अछि. एहि सं मैथिली साहित्य आओर समृद्ध होएत आओर लोक के रुझान सेहो बढ़त. हुनका सं प्रेरणा ल आओर लोक एहि क्षेत्र मे काज करय लेल आगां अएताह आओर नव-नव किताबक... ग्रंथक अनुवाद करताह.
मुदा सभसं पैघ जरूरत अछि मैथिली साहित्य के आम लोक तक पहुंचाबय के. अखन धरि ई आम लोक के पहुंत सं दूर अछि. दिल्ली...पटना केर त गप छोडुं दरभंगा...मधुबनी तक मे मैथिलीक पोथी...किताब खरीदय लेल लोक के भारी परेशानी उठाबय पड़य छनि. दस दोकान खोजु त एक मे दू-चारि टा किताब मिलत.
मिथिला अलग राज्य के मांग के लेल संघर्ष मे जुटल लोक सभ के पहिने एहि बात पर ध्यान देबय के चाही. नहि किताब... नहि कोनो नियमित पेपर... पत्रिका आ चैनल. पूरा मिथिला घुमि लिअ मुश्किल सं एकटा दोकान के बोर्ड मैथिली मे मिलत. अखन काफी किछ करय के जरूरत अछि. कि कहैत छी अहां?


text:
कन्नूर
कन्नूर केरलके उत्तरी सिरमे स्थित एक छोटका लेकिन बेहद खूबसूरत,सुन्दर तटवर्ती नगर छी। शहरी भागदौड़सं परेशान भs चुकल पर्यटकसभ कs कन्नूर काफी रास आबैत अछि। प्राकृतिक सुन्दरतासं परिपूर्ण इ नगरके पश्चिमी तट पर फैलल रेतक लक्षद्वीप सागर चूमैत अछि आ तटके दोसर तरफ ऊंच-ऊंच ताड़के गाछ वातावरण कs आर मनोरम बनाबैत अछि। सांस्कृतिक विरासत आर कला सं सम्पन्न इ नगरसं अनेक किस्से जुड़ल अछि। मानल जाइत अछि कि राजा सोलोमनक जहाज मन्दिर बनेबाक हेतु लकड़ी एकत्रित करि अही ठाम आएल छल। अही ठामक थय्यम नृत्य परम्परा विश्व प्रसिद्ध अछि।
आकर्षण[सम्पादन करी]
सेन्ट एन्जिलो फोर्ट[सम्पादन करी]
कन्नूर किलाके रूपमे विख्यात इ किला कs निर्माण १५०५ ई. मे प्रथम पुर्तगाली वायसराय डॉन फ्रांसिसको डी अलमीडा द्वारा बनाएल गेल छल । पुर्तगालिसभके बाध इ किला पर डचसभकs नियन्त्रण भs गेल छल, ओकर बाध अंग्रेजसभ द्वारा इ पर अधिकार करि देने छल । मालाबारमे अंग्रेजसभक इ प्रमुख सैन्य ठिकाना छल।
मदायी मस्जिद[सम्पादन करी]
इ सुन्दर प्राचीन मस्जिदक निर्माण ११२४ ई. मे मुस्लिम उपदेशक मलिक इबन दीनार द्वारा करबाइल गेल छल। मानल जाइत अछि कि मस्जिदके सफेद रंगके ब्लॉक कs एकर संस्थापक द्वारा मक्कासं लाबल गेल छल।
जलबायु[सम्पादन करी]
File:Kalarivathukkal temple.JPG|Kalarivathukkal File:The Banyan tree at Akkare Kottiyoor.jpg|Kottiyoor File:Chalil Temple (4329640601).jpg|Chalil File:Temple Procession, Chalad.jpg|thumbnail|Chalad
पयमबल्लम बीच[सम्पादन करी]
मुजुपिलंगड बीच[सम्पादन करी]
थलस्सरी किला[सम्पादन करी]
ईजीमाला[सम्पादन करी]
अरालम वन्य जीव अभ्यारण्य[सम्पादन करी]
अरक्कल महल[सम्पादन करी]
स्नेक पार्क[सम्पादन करी]
आवागमन[सम्पादन करी]
- वायु मार्ग
- रेल मार्ग
- सड़क मार्ग
सन्दर्भ सामग्रीसभ[सम्पादन करी]
- ↑ "Kannur Climatological Table Period: 1971–2000", India Meteorological Department, अन्तिम पहुँच अप्रैल २२, २०१५।
- ↑ "Ever recorded Maximum and minimum temperatures up to 2010" (PDF), India Meteorological Department, मूलसँ २१ मई २०१३-मे सङ्ग्रहित, अन्तिम पहुँच अप्रैल २२, २०१५।
|deadurl=प्यारामिटर ग्रहण नै केलक (सहायता)
बाह्य जडीसभ[सम्पादन करी]


text:
मैथिली कथा साहित्यमे लिलीरेक योगदानAuthor(s):
विजय शंकर पंडितAbstract:
लिलीरेकें कथा कहऽ अबैत छन्हि। हिनक कथा कहवाक शैली शास्त्रीय संगीत पर आधारित रहैत अछि। राग-रागिनीक राग-ताल आ लयमे निवद्ध हिनक कथा क्रमिक आरम्भ होइत अछि, बढ़ेत जाइत अछि आ पाठक-पाठिकाक प्राण चेतनाकें सम्मोहित कऽ लैत अछि। हिनक कथामे चित्रात्मक वर्णन भेटैत अछि। जेना लिलीरे जखन भोजनक चर्चा करैत छथि तँ मात्र भोजन कहिकऽ नहि निकलि जाइत छथि। ओ भनसाघरक सेहो चर्चा करैत छथि। चुल्हा-चैकीक गप्प सेहो करैत छथि। तरकारी तीमन, मसाला, भनसाघरमे सासु पुतोहुक आ दियादनीक गप्प करैत छथि। बहिनदाइ, भौजी, बेटी-भतीजी सभक गप्प करैत छथि। एहि तरहें ई अपन कथाक माध्यम सँ रोचक तथ्य प्रस्तुत करबामे सक्षम भऽ जाइत छथि। लिलीरे कठिनसँ कठिन बात कहैत छथि मुदा कहबाक ढंग तेहन ललितगर होइत छन्हि जे हिनक कथा अन्यन्त चर्चित आ लोकप्रिय भऽ जाइत छन्हि। हिनक कथामे उत्सुकता बनल रहैत अछि। उत्सुकता क्रमिक बढत जाइत अछि। बीच-बीचमे रसक वर्षा करैत जाइत छथि। लोक जतबाकाल हिनक कथा पढेत रहैत अछि, दिन दुनियाँ बिसरि जाइत अछि। हिनक कथाक अन्त स्वाभाविक रूपमे होइत अछि। कतहु कोनो चमत्कार नहि। कतहु कोनो नाटकीयता नहि। सहज स्वाभाविक रूपमे कथाक अन्त होइत छैक। ई कथामे कतहु झुठ बात नहि लिखैत छथि। हिनक कथ्य, कथानक, पात्र, वातावरण सबटा हिनक अप्पन जीयल, देखल, भोगल रहैत छन्हि। यैह कारण अछि जे हिनक कथा विश्वसनीय होइत अछि।Pages: 246-247 | Views: 536 | Downloads: 123Download Full Article: Click Here
How to cite this article:
विजय शंकर पंडित. मैथिली कथा साहित्यमे लिलीरेक योगदान. Int J Adv Acad Stud 2020;2(1):246-247.


text:
समस्त “मैथिल मंच” परिवार के तरफ सँ मंच के संरक्षक, सफल युवा उद्यमी संग युवा राजनेता ई. गजेन्द्र झा के जन्मदिन के बधाई आ शुभकामना दैत मणिभूषण ‘राजू’ कहलथि कि मिथिला के आगा लय जेबाक लेल जहि युवा सोच के आवश्यकता अछि ओकर एकटा स्वरुप छथि ई. गजेंद्र झा।
ई. गजेंद्र झा एकटा सफल मैथिल उद्यमी, समाजसेवक संग मिथिला लेल बहुत किछु करबाक लेल समर्पित युवा राजनेता छथि। हमसब ई. गजेन्द्र झा में मिथिला के भविष्य के नेतृत्व देख रहल छी।
विदित होई कि गजेन्द्र जी मैथिल मंच द्वारा आयोजित “मिथिला लोक-चित्रकला प्रतियोगिता 2020” के परिणाम संग पुरस्कार वितरण समारोह में विशिष्ट अतिथि रूप में आयल छलथि आ हुनक विचार आ मिथिला पेंटिंग के क्षेत्र में कयल काज आ भविष्य के लेल कार्ययोजना पर चर्चा के क्रम में सैकड़ो कलाकारगण के मनोबल बढ़लनि आ एकटा विश्वास बनलन्हि कि आगा चलबाक नहि अछि अपितु आब आगा दौड़बाक अछि आ दुनिया में मिथिला के एहि कला के वृहत औद्योगिक रूप में प्रस्तुत करबाक अछि।
मंच के कलाकारगण द्वारा जूट पर मिथिला पेंटिंग सँ सजाकय बनाओल गेल बैग आ पर्स ई. गजेंद्र झा जी के उपहारस्वरूप प्रदान कयल गेल आ एहि तरहक बनल आर सब समान के ब्राँडिंग लेल गजेंद्र जी कलाकारगण के सतत सहयोग के आश्वासन देलन्हि।
गजेन्द्र झा जीक स्वागत करैत मंच सँ सीए नीरज कुमार अपन अनुभव आ मार्गदर्शन में एकटा परियोजना तैयार कय काज करबा लेल सहमति देलन्हि।
समस्त मैथिल मंच परिवार के तरफ सँ मंच के संरक्षक, सफल युवा उद्यमी संग युवा राजनेता ई. गजेन्द्र झा के जन्मदिन के बधाई आ शुभकामना :: मणिभूषण ‘राजू
समस्त “मैथिल मंच” परिवार के तरफ सँ मंच के संरक्षक, सफल युवा उद्यमी संग युवा राजनेता ई. गजेन्द्र झा के जन्मदिन के बधाई आ शुभकामना दैत मणिभूषण ‘राजू’ कहलथि कि मिथिला के आगा लय जेबाक लेल जहि युवा सोच के आवश्यकता अछि ओकर एकटा स्वरुप छथि ई. गजेंद्र झा।


text:
नवका- पुरनका लेख सर्च करु...
सोनपुर मेला मे मिथिला
दुनियाभर मे प्रसिद्ध सोनपुर पशु मेला मे एहि बेर मिथिलाक लोककला आओर संस्कृतिक झलक देखय लेल मिलत. मेला मे 27 नवम्बर सं 2 दिसम्बर धरि कई तरहक सांस्कृतिक कार्यक्रम केर आयोजन कएल गेल अछि. एहि मे 28 नवम्बर के मिथिलाक लोक नृत्यक कार्यक्रम ऱाखल गेल अछि. ई कार्यक्रम पेश करताह मधुबनी जनजागरण युवा समिति के कलाकार सभ. कलाकार मे शामिल छथिन्ह स्वाति साह... मृत्युजंय साह... कुमारी निशा... अमृता साह... नीतेश... पुष्पम झा... स्वाति झा... प्रभात राय... रंजीत ठाकुर... राजा शर्मा... लक्ष्मी कुमारी... उत्तीम लाल राम... भावना झा... दीनानाथ मिश्र... प्रीति प्रिया... ज्योति प्रिया... मनोज झा हर्ष...आओर ललित झा . ई कलाकार सभ झिझिया... झरनी आओर पमरिया नाच सं लोक के मिथिलांचलक लोकसंस्कृति सं परिचित करौथिन्ह.
सदस्यता लें टिप्पणियाँ भेजें (Atom)